
LAGOS, 25 WATAN ZULKIDAH

R

anar  Talata ce, cikin watan Zul’kidah, garin Lagos kamar koyaushe cike yake da cunkoson ababan hawa, babu masaka tsinke ; musamman da yake a daidai lokacin kowa na kokarin kai wa gida domin tsira daga duhun dare da samun hutu. 

Ma’aikata sun taso, suna son isa gida domin yada kafada, haka ‘yan kasuwa sun rurrufe shaguna an bar wa gobe cinikin in Allah ya kai mu. Da misalin karfe shida na yamma kenan.


Daidai lokacin ne Rukayyah ta sauka a garin Legas cikin jirgin kasa, wanda ya dauko ta tun daga Yola. A kalla kwanan su biyu cur cikin jirgin don haka Rukayyah ta gaji likis, ta yi fiyat irin na kowanne matafiyin da wahalar zaman jirgin kasa ya koda. 

Doguwar Bafillatana, santaleliya, mai dauke da kayatacciyar doguwar fuska ma’abociyar zati da kamala. Wadda Allah ya wadata da kayatattun idanu farare kal. Babban sirrin kyawun RUKAYYAH USMAN JALINGO, shi ne gassun girarta masu kauri, bakake sidik wadanda ke zane zirit kamar shatar siririn watan da bai fi kwana biyu da bayyana ba.

Rukayyah ma’abociyar kwalliya ce, don haka ne duk da gajiyar da ke tare da ita, da idanunta da suka fada, in ka dube ta sosai za ka hango bayyanannen kyawun fatar ta da jambaki ruwan hoda mai sulbi da ta mulke siraran lebbanta, wanda ya dace da launin shaddar Ghalilahdark pink da ke jikinta. 

Dinkin jikin ta babbar riga ce Senegalese har kasa da zane, tana yafe da dan kankanin gyale, launin kayan jikinta, amma mai haske wato light pink, wanda ya fi shaddar haske. Hannunta na dama sakale da babbar jakar mata ta hannu baka kirar Yue Jin ‘yar kasar China, mahadin bakin takalmi mara tsayin dunduniya da ke kafarta.

Kasancewar ta yafa gyalen a kafadunta ne, yasa bakin gashin kanta mai santsi da sulbi ya bayyana ta kasan dankwalinta, wanda ke kunshe cikin tafkeken ribbon ruwan hoda. Kai da ganin Rukayyah ka san ba ta fito daga kankanin gida ba, abin nufi, kanta a waye yake, idanunta a bude farare sol. 

Kai tsaye ta fito daga (rail-station)wato tashar jirgin kasa cikin takun nutsuwa, tana tura ‘yar jakar kayanta troller mai matsakaicin girma zuwa inda ta hangi tadi-tadi masu jiran mai daukar su drop (shata).

Tun kafin ta karasa gare su wani direba ya taso ya karbe ta, yana mai tambayarta inda za ta je, fuskarta babu walwala ta ce, "BGC, Road 2, G134."

Cikin mintuna ashirin sun iso kofar tangameman gidan, mai dauke da irin girgijejen (gate) din nan na zallar farin karfe, da akewa lakabi da (Mahdi-ka-ture). Ta bude kofar motar ta fito, shi ma ya fito ya bude (boot) din motar ya fiddo mata jakarta, ta kirgo kudin da ta tabbatar sun fi karfin abin da zai tambaya, ta mika masa. Hannu bibbiyu cikin rawar jiki Bayaraben ya sanya ya amsa, yana ta zuba mata godiya kamar ba zai daina ba. 

Ba ta kara bi ta kan shi ba, ta karasa jikin (gate) ta kwankwasa da ‘yan yatsunta zara-zara wadanda ta kawata da zobban zinare guda uku.

Maigadin da ke kan aiki ya leko, ganin Rukayyah ce babu dogon turanci ya bude mata kofa, wani yaron gidan Yohan da ke baiwa shukoki ruwa ya taho da hanzari ya karbi jakar hannunta, yana yi mata sannu da zuwa.

Sanya kafarta cikin harabar gidan ke da wuya wata ni’ima da sanyi suka sauka a zuciyarta. Ni’imar garin Legas, ma’abociyar lumshi da sanyi, gami da kamshin furanni shuke-shuken da ke harabar gidan, su nesuka haifar mata da wannan jin dadi. At last she escape(auren da ba ta so). Ta kuma ji kamar ta rabu da kaya. Wato kafaffen Babanta, da tsohon masoyinta, Aliyu. Kai dama cakudadden gidan nasu baki daya da ke cikin garin Jalingo, cikin jihar Taraba. 

Tana taku sannu a hankali, cike da rangajin gajiya da yunwa zuwa cikin gidan. Motoci ne da suka amsa sunan motoci ‘yan uban-ubansu a fake cikin rumfar adana motoci biyar da ke harabar gidan, wannan na wane waccan. 

Furanni kala-kala masu dadin kamshi da sanya nisahdi, haka gaba dayan gidan shimfide yake da koran (grass carpet) masu taushi tun daga farkon gidan har zuwa siririyar kofar shiga cikin gidan, wadda Rukayyah da Yohan suka bi zuwa kuryar gidan. 

Ta yi sallama a babban falo, cikin siririyar muryarta mai dauke da alamun matsananciyar gajiya. Rabi mai aiki da ke goge-goge a tebirin cin abinci, ta amsa mata, lokaci guda ta juyo cike da fara’a tana cewa.

“Marhabin da ‘yan hutu.”

Rukayyah ta ce, “Ki jiki da abin haushi, wane hutu kuma? Mun yada kwallon mangwaro baki daya, mun huta da kuda?” 

Ta ce, "Ba dai har kin kare makarantar ba?"

Ta soma taka steps a hankali tana cewa, ‘Zancen ki ke so.’

Rabi ta rangada zazzakar guda "Ayyururiiiiii…..’ Kai ka ce marokiya ce, ta ce, "Ashe aure ya zo, zan sha shagali, zan cake in cancare, amma dai da mai sunan Alhaji ne in ce ko? Don ba zan taba mancewa da kyautar bajintar da ya yi min ba, tun a farkon ganina da shi, wadda har yau har gobe ba a kuma yi min rabin-rabin ta ba."

Rukayyah ta ji kamar Rabi ta soka mata mashi a kahon zuci, don haka ba ta juyo ba, balle ta amsa mata, ta ci gaba da tafiya sululu…. Can kuma ta kwabe baki tana mai ci gaba da hawa matattakalar benen. Ta ce, ‘A’ah da Malam Audu ne.’ (Wato mijinta mai rasuwa). 

Rabi ta jujjuya kai cikin alhinin tunawa da masoyi ta ce, ‘Allah sarki ! Kyale bawan Allah a makwancinsa, ya ci gaba da jirana, kafin in zo, Abdullahi sai Rabi, Rabi ce Hurul-Ininsa, don haka ki nemo naki yarinya, tun da wurwuri, tun dare bai miki ba. Rabi da Audu sai gani sai hange….’ 

Ta karasa sama tana dariyar Rabi, a zuciyarta ko tausayi ne fal. Domin ita kanta shaida ce a kan matsananciyar soyayyar da suka yi tun ba ta da wayo, wanda Allah ya yi wa rasuwa shekarun baya, bayan rayuwar aurensu ta shekaru ashirin ba tare da haihuwa ba. A da shi ne babban direban gidan.

Haj. Umaimah, ‘yar kimanin shekaru hamsin a duniya, amma in ba gaya maka a kai ba, tsammani za ka yi ba ta fi shekaru arba’in ba, saboda kyawun jiki da hutun da take ciki, wadda ta kasance matar aure daya kwal cikin wannan tangamemen gida. Ta idar da sallar Magariba kenan ba ta kai ga tashi daga sallayarta ba, kamar yadda yake a al’adarta, sai ta yi sallar Isha’i take tashi, zama take ta yi ta lazumi da dogon carbi mai dubu har sai an kira sallar Isha’i. 

Duk da nauyin shekaru masu yawa da suka hau kanta, idan ka dube ta ka ga kyakkyawar mace Bafullatanar usli, wadda ta ci zamaninta a da can, aka dama da ita cikin gwagwarmayar rayuwar aure, take kuma cikin jin dadi mara misaltuwa a yanzu. Ma’abociyar riko da Addini, kuma a uwa ta kowanne fanni. 

Sannu a hankali Rukayyah ta bi jikinta ta kwanta, ta kwantar da kai a kafafunta, bayan ta cillar da jakar hannunta a kan kujera kai ka ce kankanuwar yarinya ce ‘yar shekaru uku. Tana mai furta.

"Wash! Allah na, am very very tired.”  Wato ta gaji likis.

Ba ta yi tsammanin ganinta a wannan lokacin ba, don haka ta kama baki, ta kai hannu ta shafa kanta, farin ciki da mamakin ganinta a daidai wannan lokacin da ba ta yi tsammani ba, zane baro-baro a kyakkyawar fuskar manyantakarta ta ce, 

“Rukayyah! Ikon Allah!! Ke da wa ki ke tafe?”

Dan yatsanta daya (sabbab) ta daga mata, wato ita kadai “Ni kadai raina Hajiya, na taho a jirgin kasa.”

Hajiya ta yi salati ta sanar da Ubangiji ta ce, ‘Yanzu shi Usman da saninsa ya barki ki ka taho ke kadai? Don me ba ki gaya min ko a waya ba in turo direba ko Yayanku su taho da ke? Kada ki sake wannan gangancin kin ji na gaya miki don Legas ba Jalingo ba ce, balle yanzu da ake rikicin nan na Addini da kabilanci.” 

Ta ce a shagwabe kamar ta fashe da kuka, ‘Hajiya nima tafiyar ce ban shirya mata ba.” 

Ta ce, “Me ya faru? Zancen mai sunan Alhajin ne dai har yanzun ake ta yi kamar cin kwan makauniya?"

Rukayyah ta yi narai-narai da ido fal da hawaye, kiris take jira, ta sako su ta ce, "Shi ne Hajiya, bari dai in yi sallolin da ke kaina, in ci abinci, sai in gaya miki komai."

Hajiya ta kwalawa Rbai kira ta taho da sauri, ta ce "Ina can ne ina hadawa mutuniyar abinci." 

Hajiya ta yi murmushi cikin yabawa ta ce, ‘Ya yi kyau, ai mantawa na yi ba sai na saki ba. To a gyara mata dakin kwana ko, kuma ki hada mata da mutumin nata (faten doya).”

Rabi ta ce, ‘Wallahi kamar na san tana tafe, dazu da na yi sharar falo na ce bari in share dakin don haka dakin a kintse yake.” 

Hajiya ta ce, “Sannunki dai Rabi, Allah ya yi miki albarka.’ A lokacin Rukayya ta dade da shiga bayan gida. 

Saboda sanin da Hajiya ta yi wa Rukayyah, wanda ko uwar da ta haife ta ba za ta gaya mata wacece Rukayyah ba, yasa kallo daya da ta yi mata ta tabbatar tana tare da matsananciyar damuwa.

 Rukayyah ma’abociyar raha da kazar-kazar, duk ta saki ta yi lakwas kamar mai takaba. Don haka kafin ta idar da sallar ba abin da Hajiyar ba ta kissima a ranta ba, kan abin da ke damun Rukayyar, ya kuma taso da ita haka gatsar takanas-ta-Kano tun daga Jalingo.

A sanin ta dai auren Rukayyan ya kusa, don sati mai zuwa take shirin tafiya gida can Jalingo kai wa Baban Rukayyan gudummuwarta ta furniture (kayan gado) data yo ordermusamman tun daga China, duk da canje-canjen da Rukayyan ta dawo tana nunawa a kan al’amarin, bai hana iyayenta da duk masoyansu fasa shirye-shiryensu na auren nata ba. 

Rabi ta gama shirya abinci bisa ledar cin abinci ta fita, domin Hajiya ba ta hawa tebur, saboda ciwon kafafu da take fama da shi shekara da shekaru, an yi maganin an yi har an gaji, kasashen duniya daidai ne maigidanta bai kaita ba, domin neman magani ; amma in an samu ya lafa, bayan ‘yan watanni sai ya dawo. Irin ciwon nan ne mai matukar naci da baya jin magani, Allah ya hada ta da shi. Amma kullum cikin godiyarsa take. 

Rukayyah ta kama hannun Hajiya ta mike suka karasa suka bararraje bisa ledar. Rukayyah ta ja tangaren din da ke dauke da farfesun kifi ragon ruwa, tana zarewa Hajiya kaya tana sanya mata cikin filet dinta suna hira jefi-jefi wadda cin abincin ya rinjaya. 

Da sukakare Rabi ta zo ta kwashe kayan suka koma falo suka nutse cikin bakaken (leather) masu tsananin taushi da suka yi wa falon kawanya. Rukayyah ta dauki remote ta canza tasha daga MBC3 zuwa tashar CNN inda ake watso labaran duniya (World News) suna nuna zalunci da barnar da Yahudawan Isra’eela ke yi wa Musulmin yankin Ghaza ne. 

Kai da ganin ta ka san cikin damuwa take, don dai yarinya ce (frank) mara sanya abu a ranta. Haka take da faram-faram, ba ta da fushi ko kankani, sai dai wasu abubuwa da yawa wauta ce ziryan wadanda idan tana yi za ka fahimci cewa ‘yar fari ce, wadda sangarta hadi da shagwaba suka gamewa jiki. Duk da haka Rukayyah yarinya ce mai hankali da nutsuwa matuka, tare da girmama duk na gaba da ita.

Hajiyar ta dade tana kallon Rukayyah, cikin nazari wanda ita Rukayyan ba ta sani ba, hankalinta ya yi nisa a wani wajen daban. Tana mai nazarin manya-manyan sauyukan da ta gani a tare da yarinyar cikin watanni uku kacal da ta yi ba ta ganta ba. 

Ta rame, ta yi dan duhu, dogon hancin ya dada sirancewa, ya sanya dara-daran idanun cikin lungu, duka jikinta ya saki. Rukayyah ma’abociyar zafin nama, wadda da wuya ka ganta ta zauna tana kallon talbijin ko karance-karance, ita dai ta ganta tana kazarniya ta tsaftace wuri da jikinta tukunnah. 

Ga son aiki, musamman girki, don daga sanda ta zo Rabi ta yi sallama da girkin Hajiya da Alhaji (in yana gari), duka aikin Rukayyah ne. Daga san da ta zo za ta fara kawar da datti, komai kankantarsa, amma yau ko dan wankan da take da zarar ta iso kafin ta yi komai ba ta yi ba. Haka yawan wasan da suke yi da Rabi, duk ta rage, ko Rabin ta tsokano ta ba ta kulawa. Da kuwa sai Hajiyar ta shiga tsakani ta raba su.

Haj. Umaimah ta kare nazarinta kaf a kan Rukayyah, ta kawo gwauron numfashi cikin ranta ta ce, "Allah ya jish-she mu ALHERI.’ A fili kuma cikin sanyin murya mai kwantar da hankali ta ce, 

"Yaya aka yi ne, Rukayyan Daddy, ke nake sauraro?"

Rukayyah ta yi ajiyar zuciya, ta zuki iska ta fesar abin ta, ta ce, "Wallahi Hajiya maganar Aliyu ce ta tashi, yanzu ma Dady bai san na taho ba, ni da Mama muka tsara hakan.’

Wayar Hajiya da ke gefe ta shiga kiran sallah alamar shigowar kira, ta mika hannu ta dauka ta yi murmushi ta ce,


"Ga Maman nan, na san tana can ta kasa hadiyar loma, sai ta ji yadda ki ka iso.’ 

Ta kai kunnenta ta ce, "Salamu alaikum.’ Ta juya tana kallon Rukayyah tana dariya, ta ce, ‘Rukayyah ‘yar rigima ba gata nan ta iso lafiya.’ Suka yi ‘yar magana daga karshe suka yi sallama ta kashe.

“Amina ke tambayar yadda ki ka iso, ta ce tun fitowar ki hankalinta bai kwanta ba, sai daga baya ta dinga ganin wautar kanta, da ta bari ki ka taho gari irin Legas ke kadai.”

Rukayyah ta murmusa ta ce, “Mama kenan, ni wallahi har birnin Sin zan iya kai kaina, don kawai in gujewa auran Aliyu…..”

Cikin matsanancin mamaki Hajiya ta ce, “Ke kuwa a kan me? Ya haka Rukayyah? Me ya yi zafi ke da Aliyun naki kuma?” 

Ta turo baki ta bata fuska ta ce, ‘Da kenan Hajiya, amma yanzu na tsane shi bana ko san ganin shi, ni ki daina ma cewa Aliyu na kada ‘yan amin su amsa….”

Dariya ta kama Hajiya, ta jawo ta jikinta tana dariya ta ce, "Rukayyan Daddy, Rukayyah rigima, ba ke ki ka kawo mana shi ba muna zaman zamanmu, kina ta wasa abin ki, muka karbe shi; 

Domin da alama dan mutunci ne ga ilimi, ga rufin asiri, ga shi har kudin aurensa mun karbe mun sanya rana, kada ki maida mu kananan mutane mana? Ko dai gaskiyar Usman ne kin fiya giggiwa da ruwan ido?”

Rukayyah ta soma huci, ta janye jikinta a hankali daga jikin Hajiyar, ta koma can gefe guda, ta takure. Ita kadai ta san yadda zuciyarta ke tafasa. Mintuna biyu kuma a tsakani sai hawaye sharr! Sharr!! Wasu na korar wasu bisa lallausar kumatunta. Gaba daya ta yi jawur, abin ki da farar mace sol. 

Hajiya ta kidime, ta taso da kyar ta dawo kusa da ita, ta kamo kanta ta rungume a kirjinta, tana sauke zazzafan numfashinta a kirjin Hajiyar, sai da ta tabbatar zuciyarta ta yi sanyi ta ce a tausashe.

“Rukayyah!’ 

Ta dago rinannun idanunta ta dube ta, amma ba ta amsa ba. Ta nuna kanta ta ce, 

‘Ni wace ce?’ Ta ce cikin rishin kuka, ‘Hajiyata!’ 

Ta ce, "Idan da gaske kin yarda ni Hajiyarki ce, wadda ba ki da wadda ta fita bayan uwar da ta haife ki, ki gaya min damuwarki a kan auren Aliyu, ni kuma in na ji hujjar ki abar karba ce kin` sanni ai, ba zan bar Usman ya yi miki auren da ba kya so ba, wallahi sai in bana raye!"

Tasa hannu biyu tana share hawayenta cikin gasgata furucin Hajiyar. Cikin sanyin murya ta soma yi wa Hajiyar bayani.

****

T

un da na dawo gida ranar da muka yi candy Daddy ya ce in ce da Aliyu ya fito, domin ya dade da yin alkawarin da zarar na kare makaranta aure zai yi min, ba zai bar ni in ci gaba ba, ba don komai ba wai saboda na fiya rawar kai, taurin kai da kidifiri.

Ya sha gayawa Mama idan ya bar ni na shiga babbar makaranta ba zai iya tankwara ni ba. Ni kuma sai a yanzu ne na san wasu abubuwa game da shi (Aliyun) wadanda a da ban sani ba. Ko ko in ce ya yi min karya ya boye mini ya yaudare ni. Wallahi Hajiya na tsani mutum MAKARYACI to shi kuma Aliyu halinsa kenan. 

Kin san na sha gaya muku Hajiya ba zan taba auren MAI MATA ba, domin ba zan taba mance halin da muka shiga ba a sanda Daddy ya auri Anty Jummai ba, mu da Mama da shi kan shi Daddyn, ke ma kuma kin sani. Wanda ya janyo muka yi rayuwa ta shekaru goma ba tare da mahaifinmu ba, wanda da ba don ke ba da ban san wane irin kuncin rayuwa za mu fuskanta ba. Wallahi ko a lahira Hajiya bana fatan Allah ya hada ni da kishiya."

Ta yi shiru, tana hadiyar numfashi da kyar cikin matsanancin takaici, na tasowar wani miki da ya dade yana kwance a zuciyar mutum. Hajiyar ba ta katse ta ba, domin ta san abin da take tunani, murmushi kawai ta yi. Sai da ta mula don kanta ta ci gaba. 

« Farkon haduwata da Aliyu, a Gombe ne na je hutu gidan Anty Asi kanwar Mama. Farat daya na ji Aliyu ya shiga raina saboda wasu dalilai, muhimmi shi ne kasancewar shi dan GOMBE, ni kuma duk wanda ya fito daga wannan gari abin so ne da girmamawa a gare ni. Ba don komai ba sai don cewa su ne suka rufa min asiri, ni da uwata, a sanda duniyar mahaifin mu ta juya mana baya!

Da farko na tambaye shi ko yana da mata? Don Aliyu ko a lokacin ba yaro ba ne, a kalla zai girmi Yayan Nafisah. Ya rantse min wallahi a kaina ya fara sha’awar aure. 

Don haka na sake da shi muke soyayya har zuwa sanda na kawo shi gare ku. Ya kuma ce min shi ma’aikaci ne a Bankin Arewa, saboda ya raina min hankali. 

Don kudi kam da sittiru na kece raini yana da su, amma ni wannan ba shi ne a gabana ba, kawai na san ina masa so na tsakani da Allah, kasancewata mace ta farko da za ta shigagidansa, ni dai burina a rayuwa kenan. 

In zauna ni kadai babu kishiya. In auri miji ni kadai mu shimfida rayuwa irin taku da Babansu Nafisa, mai cike da aminci, nagarta da kaunar junada girmama juna tun daga kuruciya har girma, babu tashin hankali ba wulakanci, sai zama na soyayya da kauna mai dorewa ta Fisabilillahi.’ Hajiyar ta yi murmushi, 

Rukayyah ta ci gaba.

“To kwatsam a wannan hutun namu na karshe ya zo min (visiting) shi da kanwarshi Rufaida za ta yi sa’ata. Akwai wata (room-mate) dina Nanah ita ma ‘yar Gombe ce, tana ganin Rufaida suka dafe juna suna murnar ganin juna. To bayan tafiyar su ne nake tambayar ta ina ta san Rufaida? 

Wallahi Hajiya budar bakinta sai cewa ta yi ai matar Aliyu Yayan Rufaida, Aunty Aysha kanwar Mamanta ce, su kan hadu in dukkaninsu sun je mata hutu. 

Ta ce ‘ya’yan Anty Aysha uku da Aliyu kuma shagonsa da ke cikin babbar kasuwar Gombe, kusa da shagon yayanta ne abokinsa ne sosai. 

Wato dai Aliyu dan kasuwa ne, ba ma’aikacin Bankin Arewa ba, (kamar yadda ya ce). Wallahi Hajiya a lokacin ban yarda ba, saboda ban taba tsammanin cikakken mutum kamar Aliyu zai iya karkace kai ya kantara karya haka ba, wai don kawai a aure shi. 

Me ya rasa da sai ya yi karya zai samu matar aure? Me ye abin yi min karya da aikin banki ina ruwana da wani aikin banki?

Wato ma makwadaiciya ya dauke ni ko diyar matsiyata? Na ce da Nanah kai ban yarda ba, karya take, ina! Ba dai Aliyu na ba. 

Ganin yadda na kidime ta tambayi abin da yasa na damu haka. Ban ji nauyi ba na gaya mata Aliyu yana a matsayin (fiance)dina ne, amma ya ce min baya da mata. 

Nanah ta ce idan ba ki yarda ba ranar da za mu je dauko kayan (Practical) na yi miki alkawarin ki bi ni zan kai ki har dakin matar Aliyu. 

A gaba dayan kwanakin da suka biyo baya ban yi barci ba. Ita kuwa Nanah da biyu ta dage sai ta kai ni ko don taya ‘yar uwarta kishi.

Ranar dauko kayan (practical) na yi karyar gidan Aunty Asikanwar Mamana zan dauko nawa kayan, don haka aka bar ni na bi direbansu Nanah.

 Muna tafe tun daga Bajoga har Gombe ban san inda kaina yake ba, saboda tsoron abin da zan je in tarar, kada furucin Nanah ya zan tabbatacce. 

Gidan yana nan a (Commercial Area). Nanah ta danna kararrawa wata mace fara tas gajera irin Fulanin Kumo, ta bude kofa, kallo daya na yi mata na ga tsabar kamaninsu da Nanah. 

Da kyar na iya daga kafa na shiga falon. Tangamemen hoton Aliyu da matar suna sanyawa junacake a baki ranar dinner dinsu shi na fara yin tozali da shi. Na koma gani dusu-dusu, a haka muka zauna cikin kujera tana lale da ‘yanmatan Bajoga.


Ta tafi ta kawo mana ruwa da lemu, a lokacin yara guda biyu suka dawo daga makaranta. Kallo daya na yi masu na tabbatar na ga ‘ya’yan Aliyu tun daga kai har yatsun kafa. 

Ga kuma daya yana rarrafe a tsakar daki. Tun da na ji kugin motar Aliyu cikina ya kulle, ‘ya’yan hanjina suka dunkule waje daya, yawun bakina ya bushe, na sunkuyar da kai ban kara dagowa ba. 

Tun daga bakin kofa yake kira ‘Darling I’m back.”  Daga can cikin kicin ta amsa “welcome daddy gani nan zuwa”. 

Ya shigo falon amma ni bai gane ni ba, saboda kaina a sunkuye yake. Don haka ya yi saurin sauke hannuwan cikin kunya ya ce a’a su Nanah ne? 

Ta fito dauke da tray da ta daura lemon kwali da kofuna da ruwan (Ragolis) ta karaso, kafin ta aje sai da ta ba shi hot kiss a kunchi kana ta zo ta aje mana ta koma kujerar da yake ta zauna a masangalinta. 

Da na ga Nanah ta zame tana gayar da shi nima sai na yi yadda ta yi, na zamo daga cikin kujerar na ce ina wuni?

A hanzarce ya juyo ya dube ni, nima na yi mai kyarr da ido. Ban kara cewa komai ba na mike na fito, ya biyo bayana yana ta magiyar in tsaya in saurare sa, wallahi Hajiya a take na ji na tsane shi, duk wani so danake mai na neme shi na rasa. Me ake da makaryacin mutum don Allah?

A ganina aure ba abin wasa ba ne, da za a gina shi a kan karya, matsayinsa ya wuce nan kimar shi da darajar shi sun fi karifn haka, tunda ba abu ne da ake tunanin yi na kayadaddan lokaci ba, abu ne wanda ake sa ran idan an yi shi ya yi karko har abada.


Abin haushin ma ga da namiji magidanci kamar Aliyu, kafin ya ankara na tari mashin na haye na ce ya kai ni Jeka-da-fari unguwar da Anty Asi take. Na dauki duk abin da nake bukata na (Practical) washe gari na bi motar kasuwa na koma makaranta. 

Amma saboda rashin kunya irin na namiji kafin in koma gida ya je ya kalallame Daddy ya tura kayan sanya rana da na lefe duk ba tare da ya nemi izinina ba. 

Da na dawo ne nake gayawa Mama, ita ma ranta ya baci ta ce ai har ya turo lefe da kayan sanya rana. Nasa mata kuka na ce ni wallahi ko na rasa mijin aure ba zan aure shi ba. 

Ta je ta samu Daddy da zancen karyar da Aliyu ya yi, ta ce da shi wannan abin dubawa ne, ba kishiyar ce abin damuwa ba, duk mutum makaryaci, ba namiji ba ne da ya cancanci a ba shi aure.

Budar bakin Daddy sai cewa ya yi mu gaya masa inda Allah ya ce kada a auri mai mata?Kuma maza masu iyali sun fi rikon aure.

Kuma wai Aliyu ya gaya masa dalilin shi na kin sanar da ni yana da mata da wuri shi ne don ya lura ba zan yarda in aure shi ba, idan ya gaya mini, alhalin shi kuma yana matukar sona, niyyar shi sai bayan an yi auren, sannan ya gaya mini yadda zan fahimce shi, kuma wai ba gida daya zai ajiye mu ba. 

Ya kare da cewa da ita ni na kawo mai Aliyu ba wani ba, balle in ce an yi min auren dole. Shi ba karamin mutum ba ne da zai zauna yana daukar gutsiri tsomar yara, don haka ta tashi ta ba shi wuri tun ranta bai baci ba. 

Mama ta danne bacin ranta ta ce sai karyar da ya yi na cewa shi ma’aikacin banki ne, alhalin dan kasuwa ne, ta ce anya Daddy mutumin da zai gina neman auren shi a kan karya da karairayi abin amincewa ne?

Daddy ya ce da ita, "Abin da ake nema a aure abu uku ne, shi ne nasaba, sana’a da muhalli. Kuma duk ya binciki Aliyu a kansu, babu wanda ba shi da shi. 

Don haka ta tashi ta ba shi wuri, kuma mu fara shirin mu daga yau, domin tuni ya turawa iyayen Aliyu sati mai zuwa su kawo sadaki a daura aure kamar wata wadda ake neman kai da ita.

 Shi ne na roki Mama ta bar ni na taho wajenki, na san ke kadai ce za ki iya tsawatarwa Daddy ya fahimci illar da ke tattare da irin wannan auren tunda ba na so, auren soyayya ma a wannan zamanin kaka ya kare?


Wallahi yanzu bana son Aliyu daidai da kwayar zarrah, idan kuma Daddy ya dage a kan maganarsa to wallahi duniya zan shiga ba za ku kara jin duriyata ba.” Ta ci gaba da kuka sosai.

Dariya ta bai wa Hajiya don ta san duk barazana ce irin ta Rukayyah, amma babu inda za ta iya zuwa tabar Mamanta, saboda son da take mata. 

Rukayyah da ba ta iya kwana a ko’ina daga wajenta sai dakin Maman saboda tsananin shakuwar da suka yi kai ka ce ba ‘yarta ce ta fari ba, duk wani Fullancin Amina in dai akan Rukayyah ne ta ajiye shi.


Ta ce ‘na ji daina kukan haka nan’.

Ta dakatar da kukan amma ba ta fasa shashsheka ba. 

Hajiya ta rungumo ta barin jikinta na dama tana jijjigawa a hankali kai ka ce ‘yar goye ce take lallashi ba katuwar budurwa ba. Ta ce, ‘Bar ni da shi, jibi Litinin in Allah ya kai mu zan je da kaina in same shi har Jalingon.

Me ake da makaryacin mutum nima ban goyi baya ba’.

Rukayyah ta ji dadi bakinta ya kasa rufuwa ta sunkuya ta kama kafafun Hajiya tana godiya. Hakika ba tun yau ba ta tabbata a duniya baya ga iyayenta ba ta da kamar Hajiyar Legas (Sunan da ta likawa Hajiyar kenan tun tana kankanuwa). Yadda kuma take jin mahaifiyarta haka take jin Hajiyar cikin ranta.

****

[12/17/2019, 19:14] Takori: ASALIN SU

A

salin kakan su Rukayyah Mal. Abdullahi Jauro, mutumin Jalingo ne iyaye da kakanni. Jauro Abdullahi, malamin Addini ne sananne a garin Jalingo. 

Malami ne mai karantarwa, ba shi da komai sai tarin ilimi. Matarsa daya, Ma’u, wadda Allah ya azurta da haihuwar ‘ya’ya biyu kacal ; Yahanasu (Umaimah) da kaninta Usman da suke kira Shehu. 

Tun sunakanana Jauro da Ma’u suka rasu, ba su bar masu komai ba sai gidan da suke ciki da karsanoni uku masu shayarwa da shanu biyu. 

Umaimah ita ta ci gaba da kula da kaninta Usman ta fannin zuwan shi makarantar boko da ta allo a kan lokaci, tsaftar jikinsa da abincin da za su ci. 

A lokacin ita budurwa ce ‘yar kimanin shekaru goma sha hudu. Babu irin wahalar rayuwar da ba su gani ba, domin ita Umaima sai da ta kai ta da yin wanke-wanke da shara gidan masu kudi, sannan ne za ta yo masu guzurin dan abin da za su ci a leda ita da Usman, ta kuma samo masa kwancen kayan ‘ya’yansu, ita ma tana samun kwancen zannuwa masu tsada daga Hajiyar da take yi wa aiki domin mutuniyar kirki ce. 

Su ba ‘yan Jalingo ba ne, ‘yan Kano ne. Kasuwanci ne ya kawo su Jalingo. Zaman Umaimah da Hajiya Kubra wadda ta dauke ta kamar diyar cikinta yasa ta soma washewa tun daga cima mai kyau ga sittiru, uwa-uba kwanciyar hankali.


Babu abin da Hajiyar ba ta sani game da su Umaimah ba, ta kuma fahimci cewa maraici ne ya janyo mata ba wani dalili ba, da burin da take da shi na kaninta Usman, ya samu karatun bokon da ya kallafa rai a kai. Don haka ta ja Umaimar a jiki cikin amana suke taimakon juna.

Aliyu Dambatta, kani ne ga Hajiya Kubra uwa daya uba daya. A lokacin da ya kammala digirinsa na farko aka turo shi bautar kasa jihar Adamawa nan Jalingon. Ba inda ya yi masauki sai gidan Yayar shi, inda anan ne ya kyalla ido ya ga Umaimah, ya kuwa ce nan duniya babu wadda yake so sai ita. 

Babu shakka Umaimah na daga cikin Fulanin uslin Taraba masu bayyanannen kyau irin wanda duk wahala, duk talauci kyawun su baya taba boyuwa. Balle Umaimah da ta samu zaman jin dadi tare da Hajiya Kubra, ta yi shar kai ka ce ‘yar cikinta ce, sai dai ita baka ce ta inda za ka gano bambancin su kenan. 

Hajiya Kubra ita ta shigewa dan uwanta gaba ta aura mai Umaimah, duk wasu abubuwa da ya dace iyaye su yi wa ‘ya, ita ce ta yi mata. 

A lokacin shi ma Aliyun ba shi da komai sai tarin ilimin boko ko gidan kanshi ba shi da shi. Don haka sun fara zama a wani daki cikin gidan iyayensa da ke garin Dambatta inda ta baro Usman yana ci gaba da zuwa makaranta a hannun Hajiya Kubra, ya kuma canji ayyukan da Umaimar ke mata.

Shekarunsu uku cif cikin rayuwar maleji da taimakon iyaye, kafin Allah ya ba su dan su na fari. Kuma a shekarar ne Aliyu ya yi gamon da katar da samun aiki da hukumar shige da ficen jiragen ruwa ta kasa (Nigerian Port Authority) reshen jihar Legas, bayan da ya kammala digirinsa na biyu. 

Don haka suka tattara suka koma Lagos inda suka fara zama a gidan gwamnati. Da Usman ya kammala karatunshi na sakandire ta dauke shi, suka samar mai gurbi a LASU, inda za ya karanci aikin jarida. Don haka rikon shi ya dawo hannunta suka ci gaba da rayuwa tare.

Ita ce uwarsa maigidanta ubansa. A lokacin Dambatta ya zama wani babban kusa a (Port Authority), ya fara yi masu ginin gidan da suke ciki a halin yanzu. Shekaru biyar ya kwashe yana ginin kafin su koma. Budi da nasara ta kowanne fanni ya rinka shigo masu.

A yanzu haka Alh. Aliyu Dambatta, shi ke rike da igiyar (Ports Authority) na kasa baki daya. Ya kuma mallaki jiragen ruwa bila’adadin nashi na kashin kansa, wadanda ke saukewa al’umma kaya, musamman motoci daga Germany, America da Japan, furniture daga China, da duk wasu shige da fice na kasuwanci da ya danganci (overseas) ta hanyar jiragen ruwa. 

DAMBATTA SHIPPING, na daya daga cikin kamfanonin jiragen ruwa da ake tunkaho da su a Africa.


Ba kayan jama’a kadai suke saukewa ba, suna jigilar (passengers) masu sha’awar tafiye-tafiye ta jirgin ruwa, suna kuma sauke motocin noma da katafilolin ginin tituna daga Amurka su zuba a kamfaninsu na DAMBATTA MOTORS. Har ila yau suna sauke (containers) da a yanzu suka cika gari daga Ingila, domin sayarwa.


Duka wannan yana tafiya ne a saukake da taimakon da daya tamkar da dubu, dan Dambatta jikan Dambatta ; SAIFUDDEEN ALIYU DAMBATTA. 

Ba a jima ba Alhjin ya yi (retire) daga gwamnati, ya zauna a babban ofishinsu na DAMBATTA SHIPPING matsayin mamallaki (Proprietor), yayin da Saifuddeen ke matsayin Mai gudanarwa (Managing Director), na dukka kamfunan Dambatta. 

Wannan wani nauyi ne mai girma da ‘ya’ya goma ya kamata su yi shi, amma Saifuddeen kadai ya sharewa Alhaji Dambatta wannan hawayen, na rashin ‘ya’ya. 

Bayan karatu mai suna karatu a kan (MarineLaw), daga jami’ar (Wales). A yanzu haka rike yake da igiyoyin dukkanin kamfunan shi kadai ransa daidai da rana daya bai taba gazawa ba. DAMBATTA GROUP OF COMPANIES, shi ne babban reshen su wanda ke a Birnin Tarayya, Abuja. Sauran kamfunan duka na karkashinsa, kuma anan ne Saifuddeen ke gudanar da yawancin harkokinsu, inda Alhajin ke kula da DAMBATTA SHIPPING da ke garin Legas.

DAMBATTA MOTORS kamfani ne na motocin zamani zallah, wanda ke da reshe a Kwatano, Porthercoat, Abuja da Lagos. Kamfani ne da ke shigo da sababbin motoci (latest) wato kirar jiya-jiya daga shahararren kamfanin nan (General Motors) din America.

 Wato dai daga makerarsu……. Sai jiragen ruwan DAMBATTA,…….. sai shagunansu…….A kamfanin ne kadai za ka samu motar nan mai aiki da caji (Chevrolet-Volt) a Nigeria gaba daya. Duka suna karkashin DAMBATTA GROUP OF COMPANIES wanda Saifuddeen ke jagoranta.

Dayawa-yawan mutane kan kalle shi da fuskoki guda biyu; na daya si dan lele ne a wurin ubansa (Billionnaire) Alhaji Aliyu Dambatta. Na biyu mugun asharari ne, amma fa ga wasu kalilan mutane (Makusanta da shi), wanda dumbin ALHERIN sa da kirkinsa ya taimaka ainun wurin ba shi siffar mutanen kirki, ya kuma rufe bakin duk wasu kananun zargi da za a iya yi a kansa.

 Haka auren da ya yi ba zato ba tsammani, a lokacin da kowa bai tsammana ba, yana kan gabar murza tashen kuruciyarsa da cin karensa ba babbaka, ya shafe duk wani tabo-tabo da mai kurilla zai iya yi don son binciko hakikanin ashararancin nasa.

Matashin da akiyasce zai yi shekaru talatin da biyu, kuma wanda ya dama, ya kutsa cikin ilmummukan kasuwancin ruwa daban-daban. Ko makiyinsa zai bada shaidar jarumtakarshi da hikimarsa wurin maida kobo ya koma dari. 

A tun tasowarsa, wato lokacin da ya karbo cikakkun takardun kammala karatunsa har zuwa digiri na biyu, ya dora hannu a kan dukiyar mahaifin nasa, kimanin shekaru biyar a baya, tamkar wanda ke yi wa al’amarin yayyafin rahmah. Komai ya bunkasa, yakara habaka cikin kudurar Ubangiji.

 Har ta kai ga turawan Jamus da na Amuruka sun san da zaman DAMBATTA SHIPPING. Suka soma hayar jiragen su domin amfanin kansu, da son hada kai da su don cimma manufa daya duka ta hanayr shige da ficen jiragen ruwa.

Idan ka dube shi, daga duba na farko, ka ga Hajiya Umaimah, koko ka yi tsammani da ne ga Usman Jalingo saboda tsabar kamanninsu. 

Bai debo komai daga bakaken Dambatta ba, dogo ne kuma mikakke da tsayayyun kafadu masu burgewa. Ma’abocin faffadan kirji da kakkauran jiki. 

Sai kuma ya dan rankafo kadan, ta yadda zubin halittarsa ya bada kirar wani mutum mai tsararren tsayi mai ban sha’awa kai ka ce wani bako ne daga Casablanca (Morocco). Fuskar nan suwal, cikakkiya kuma zagayayya (rounded -face), ma’abociyar gargasa ta gashi a kowanne muhallinsa wato gira, saje da gashin bakin da aka saita musamman ya hade da gashin habar (Man’s pride) na sassalkan gashin mutanen Jalingo, baki kuma mai sheki, wanda ga dukkan alamu ba a taba gazawa da kulawa da adana shi ba. 

Sutturar shi a kullum suit ne, baki da ratsin fari, ko ko baki da ratsin grey wato toka-toka. Da wuya ka gan shi da launin wasu kaya daban ba wadannan ba. 

Baya amfani da rufaffen takalmi sai budadde na fata. Agogon hannunsa a kullum (silver) ne(swatch), baya amfani da (Golden). Madubin idonsa mai duhu ne (dark glasses) baya amfani da farin gilashi. (Wanda yake amfani da shi kadai a duk lokacin da yake son boye halin da kwayar idanunsa ke ciki).

Design din shi a na komai daya ne, ‘yan gidan (Marks & Spencer). Haka motar hawan shi kowa ya tabbatar guda daya ce tal (Opel-Astra), baka sidik. Sautin takun shi daya, baya taba canjawa. Idan ka ji ya canza taku, to tabbata ran shi ne a bace.

 A sa’ilin ne za ka ji shi yana taku da karfi kuma da sauri kwaf! Kwaf!! Kwaf!!! Kamar ya fasa (marble) ko ko kamar ya kifa. (Ta hakan ne kadai Hajiyarshi ke gane ran shi ya baci). 

Ta fannin halayya kam kowa ya san yana da ALHERI, abin hannun shi bai taba rufe masa ido ba, (Kullum bayarwa yake, kuma kullum kara samu yake), amman an ce Zuciyar Mutum…… Birninsa. (Sunan wani littafin Takori)

Mahaifin Rukayyah Alh. Usman Jalingo ba wani mai kudi ba ne sai rufin asiri. Tsohon dan boko ne dan ta-kife mai kifaffen hali da wani irin baudadden ra’ayi, abin nufi (Abin duk da mafi yawan al’umma suka raja’a a kai he opposed it). Kafiya da rashin son wargi ta ko’ina, wato ba a sa shi ba a hana shi. 

Ya yi aiki da ma’aikatun gwamnati da dama, a yanzu haka dai da gidan talbijin din jihar Taraba yake aiki. Daidadai gwargwado asirinsu a rufe yake, sannan a tsaye yake a kan ilimin ‘ya’yansa biyar ta hanyar kai su makarantu masu kyau ko da zai kwana ya wuni bai ci abinci ba. 

Rukayyah ita ce babba, amma ko kadan babu jituwa a tsakaninsu, haka babu shakuwa ta da da mahaifi ko kankani tsakaninta da babanta. Kullum kowannensu kukayake da halin dan uwansa.

 Rukayyah na da wani kullaci a kan Babanta da shi kansa ya sani, don haka ne sau tari duk kafiyarsa da bala’insa yana shayinta, ya kan ce macijin sari ka noke ce, mai kaushin hali, fitinanniya, ba ta yi halin uwarta ba. Bayan a zahiri shi kadai take yi wa, amma ba haka ba ne. 

Ba ta yarda ya takura mata, yanzun nan sai ya neme ta ya rasa a gidan, ta yi yaji, gidan danginta na wajen uwa a Gombe (inda nan ta tashi) ko Legas wurin Yayar da baya da kamarta, inda bai isa ya ce don me ba. 

Abu kadan zai yi (sanda tana karama) ta ce ‘Yanzu ne ya san mu ‘ya’yansa ne?" 

Tun Maman na dukanta tare da bige mata baki a duk san da ta yi wannan furucin har ta gaji ta koma lallashi da nasiha, sannan ne Rukayyah ta sauko ta soma gaishe shi, ta kuma daina yi masa wannan gorin. Ta nemi gafararsa. 

Rukayya na son uwarta fiye da ubanta. Wannan na da nasaba da sakin da ya yi mata da tsohon cikin Hafiz mai bin Rukayyah bayan zaman ukuba da ta yi na shekaru biyu a hannun Jummai abokiyar aikinsa da ya auro rana tsaka.


Suka tattara suka koma Gombe gidan iyayenta a lokacin mahaifiyar Mama Amina ta tsufa kwarai, amma a haka take dama koko tana sayarwa don nema masu abin da za su ci, don mijinta baban su Aminan ya dade da rasuwa. Tare suke da Asi kanwar Maman a gidan ita kuma tana tallan gasara lokacin ba a yi mata aure ba. 

Don haka dakin Asin suka share suka zauna dukkansu, wannan ne mafarin shakuwar aunty Asi da Rukayyah. 

A nan aka haifi Hafiz aka kuma yaye shi. Daga baya Asi ta samu miji wani malamin makarantar firamare aka yi mata aure.

Banda tabarma da filo da kwanuka da buta da Maman ta tattara ‘yan kudin da ta taho da su daga Jalingo ba abin da aka kai wa Asin daki. Wannan bakin cikin da suka gani ne a auren Asi, yasa Amina yin zuciyar neman na kanta kada auren Rukayya ya zo hakan ta kuma samunta.


Ta soma tuyar masa da kosai a tsahar Dukku, Rukayyah na rike mata Hafiz tare da wanke robobin da kwastomomi suka yi amfani da su. Idan Hafiz ya ishe ta da kuka sai ta duma masa dundu ta ce,

 "Wai ku maza duka haka ku ke ba ku da tausayi ne? To da kukan ka za ta ji ko da sakin da ubanka ya yi mata ta zama mai tuyar masa?"

Rannan karaf kalaman Rukayyah a kunnen Amina. Ta dade tana mamakin furucin yarinayar, ‘yar shekaru bakwai. Sai da suka dawo gida ta ce, 

‘Yaki Rukayyah.’

Rukayyah ta matso gabanta ta zauna. Ta ce, ‘Me na ji kina fadawa Hafiz dazu?"

Rukayyah ta yi shiru ta ce, ‘To kar in sake ji, ke ma Babanki ne, kuma ni ba sakina ya yi ba, ni na ga dama na taho.’

Rukayyah ta zumburi baki kamar za ta yi kuka ta ce,


"Ni wallahi ba Babana ba ne, baban Anti Jummai ne. Ina gani yana sayo mata lemo da ayaba da tsire suna ci, in na shiga ya koro ni. Ni wallahi ba Babana ba ne.’ Sai ta sa kuka.

Maman ta yi shiru tana kallon ikon Allah, duk dai a kokarinta na wanke kiyayyar mahaifinsu a zuciyarta, da ta lura ta samu muhalli mai girma a zuciyar yarinyar, ta ce, "Kina makaranta ya aiko muku da naku, ranar Asi ta zo sai ban ajiye miki ba, na ba ta na ce ta kawowa Goggo gaba daya.’

Rukayyah ta share hawaye cikin rashin yarda ta ce, ‘Wallahi ba sau daya ba ne, kullum-kullum.’ Haushi ya suke Maman ta ce,


‘Ke don ubanki idan na sake jin irin wannan a bakinki, sai na yanke miki bakin kowa ya huta, kin ji na gaya miki.’

Ta kama kunnuwanta ta murde tare da zuba mata rankwashi mai zafin gaske. 

Haj. Umaimah na Lagos ba ta san Usman ya rabu da Amina ba (Damo sarkin hakuri), sunan da ta rada mata kenan. 

Domin ta je ba sau daya ba ba sau biyu ba ta ganewa a idonta irin cin kashin da Jummai da Usman suke mata. Ta yi fadan ta yi nasihar ta ja kunnen duka a banza, kamar kara zuga su take yi. Daga karshe ne ta yi fushi ta ce ta zare hannunta a kan al’amarin iyalinsa, ya je ya yi duk abin da yake ganin ya yi masa daidai.

To zuciyar ‘yan uwantaka (laushi gare ta). A wannan watan dai ta ce bari ta zo ta ga halin da Amina da Rukayyah ke ciki, wadda Allah ya sanya mata matukar kaunarta tun tana jaririya saboda kamanninta da ita. 

Ta yi wa Rukayyah tsaraba rankatakaf direba ya kawo ta kofar gidan.


Ga mamakinta gidan a bude daga waje, amma daga ciki kowanne daki a garkame yake da kwado. Ta juya za ta fita, domin ta shiga makota ta tambaya, sai ta jiyo muryar Usman yana cewa.

"Ga ni nan Yaya. Ba dai har za ki tafi ba?"

Ba karamin tsorata tayi ba, kafin ta nutsu ta juyo idanunta zuwa ga inda ta jiyo maganar. Usman ne tsaye a bakin tagar dakin Jummai kamar wani dan fursuna. Sai ta karasa har gabansa a hankali ta ce cikin dimuwa.

"Lafiya? Yau Litinin kana gida ba ka fita aiki ba, kuma ansa kwado a kofar dakin. Ina matan gidan da su Rukayyah?"

Yasa hannu yana yarfe gumi, maimakon ya ba ta amsar abin da ta tambaya sai cewa ya yi ‘Ashe Yaya Jummai ba ta da mutunci? 

Wai don ta ce in ba ta dubu biyar za ta je dubo kawarta a asibiti, na gaya mata ba a yi albashi ba kuma ita ma ta sani tunda ofis dinmu daya, ‘yar dubu biyar din ita ta rage mini kuma da ita za mu ke cin abinci har zuwa karshen wata, amma tasa rigima, ai dole sai na ba ta, don na hana shi ne tasa kwado ta rufe ni wai na daina zuwa aikin tunda ba abin da yake tsinana mata.


Kuma wallahi Yaya idan na dauko albashin nan ko tabawa bana yi bayan dubu goma da nake warewa wadda da ita muke cin abinci, ita nake kawowa sauran gaba daya, amma duk ba ta godewa.’

Umaima ta yi salati ta sanar da Ubangijinta ta ce, ‘Yanzu ina Amina da yaran?"

Duk wani haushinsa da take ji sai ya kau, matukar tausayin shi take ji yanzun. Ba shakka ya fada hannun hatsabibiyar mace wadda babu tsoron Allah a al’amarinta, sai addu’a.

Ya ce, ‘Watanni tara kenan da ta matsa min sai da na sake ta na samu lafiyar bala’in Jummai, kuma tun daga ranar ban kara ganin su ba.’

Hajiya Umaima don takaici sai ta sa kuka, tana yi tana fyace hanci da habar zaninta ta ce, ‘Kaicon ka ! Ka yi babbar asara da ka rabu da abokiyar rufin asirin ka saboda wannan tambadaddiyar. Yanzu dai gaya min tsakanin ka da Allah saki nawa ka yi mata?"

Ya sake yarfe wani ambaliyar gumin daga goshinsa, cikin matsananciyar nadama ya ce, ‘Wallahi da farko daya na rubuta, amma Jumamai ta ce ba ta yarda ba idan har ban cika she su ba ita za ta fita ta bar min gidan.

 To ni kuma ina sonta sosai sai na rubuta ukun, ga shi yanzu abin ya zo ya dame ni, domin sai yanzu na gane zalunta ta take kiri-kiri, ba ni kuma da yadda zan yi da ita….’

Umaima dai don haushi da takaici ba ta kara kallon sa ba, mota ta fada yana ta rokonta tasa direbanta ya yanka kwadon da Jummai ta kulle shi da shi ya yi mata rakiya, ko gani ba ta yi sosai ta ce da direban su tafi Gombe.

Ya yi parking a kofar gidan su Amina, Hajiyar ta fito, Rukayyah ta fara hangowa goye da Hafiz, kanta dauke da kwanuka rankatakaf da kaskon tuya za ta shiga gidan, tausayi mai tsanani ya kamata, tasa murya ta ce, ‘Rukayyah !!!.’ 

Rukayyah ta juyo lokaci guda ta yi fatalin ala tsine da kayan tuyar Mamanta, ta sheka da gudu ta ce, ‘Hajiyar Legas, Hajiyata !!!.’

Hajiyar ta rage tsawo, yadda Rukayyah za ta ji dadin rungumarta sosai suka rungume juna. 

Mama Amina ta fito a fusace daga cikin gidan jin karar barnar da Rukayyah ta yi mata, dan ragowar man tuyar duk ya kelaye ya kwaranyo har cikin gidan tana kimanta irin rankwashin da za ta yi wa Rukayyah fitinanniyar yarinya, don inda abin da Rukayyah ta tsana, to a rankwashe ta. 

A bakin kofar shigowa suka yi kacibus da Hajiyar. Ta bude baki tana mamaki ta ce, “Ashe ke ta gano ta yi watsi da kwanukan nan? To sannun ku da zuwa Hajiya.’ Suka karasa ciki ta ce da Rukayyah ta je ta kwaso kayan da ta barar.

Ba su yi wata kwakkwarar gaisuwa ba Hajiyar ta soma kuka, Aminar ke rarrashinta, ta ce, ‘Babu komai Hajiya, Allah ya yi iyakar zaman kenan. 

Ta ce, ‘Ni wallahi ban sani ba, kin san na yi fushi na ce ba zan kara dawowa ba tunda ni din ban isa in gaya masa ya ji ba.’

Daga baya na yi tunanin hannunka baya taba rubewa ka yanke ka yar, don haka ne na zo na tadda wannan abin bakin ciki, shi ma yana can tasa ta same shi tun ba a je ko’ina ba hakki ya soma dawainiya da shi.

Can na baro shi ta kulle shi da kwado baki gani ba wallahi abin tausayi don haushi ban jira ta dawo ba na taho nan, don in na sake muka yi ido hudu ban san abin da zan yi mata ba in huce. Allah ya baki hakuri Amina Allah ya huci zuciyarki. Tunda abin bana gyara ba ne balle a yi tunanin hanyar gyarawa.

Goggo Salma ta shigo suka gaisa ita ma ta yi ta ba ta hakuri kamar ta tsinke harshenta, su duka suka koma suna lallashin Hajiyar, sai ta ce ni yanzu alfarma daya za ki yi min ki ba ni Rukayyah in tafi da ita ta dinga debe min kewa ke ma ki samu saukin wasu wahalhalun.

Karaf! A kunnen Rukayyah da ke shigowa ta koma jikin Mamanta ta lafe kamar kyanwa ta ce, "A’a Hajiyata ba zan biki ba, kada ki kai ni gidan Baban Anty Jummai.’

Ta ce, "Ba zan kai ki ba Rukayyah wallahi ba zan kai ki ba, wajen Nafisa zan kai ki.’ 

Ta yi dan tunani can ta ce, ‘To Hajiyata, idan na biki wa zai dinga goyawa Mamana Hafiz, idan tana tuyar masa? Wa zai wanke kwanukan da za a zubawa mutane masa?"

Maman taso ta doke bakin Rukayyah mai shegen surutun tsiya, amma dai ta bari sai Hajiyar ta tafi. Hajiya Umaima ta yi salati ta ce, "Amina tuyar masa ki ke, ina raye ?'

Idanun Amina suka ciko da kwallah, ban da abin Hajiya in ba ta yi tuyar masa ba, me za ta yi? Ita ba miji ba ita ba aiki ba ga ‘ya’ya ga gyatumarta da ta tsufa ainun. Ba ta amsa mata ba, kuma ba ta da niyyar amsawar. Ta ce 

“to don Allah don Annabi daga yau kada a kara tuyar masarar nan. Na dauki nauyin duk wani abu da za ku kashe daga yau har illa masha Allahu. 

Za a bude miki (account) anan duk wata ki je banki ki amso. Sittirun Hafiz da na Rukayyah kuwa duk na dauka in ce ko shi kenan?

Ta juya ga Rukayyah wadda ke ta murnar jin an ce an daina tuyar masa ta huta da wahalar wanke-wanke da kai nika, ta ce

 ‘Rukayyah na ji uzurin ki. B azan so raba ki da mahaifiyarki ba kam, domin a yanzu ku ne kawai jin dadinta kuma sanyin idaniyar ta. Allah ya raya ku, yasa masu albarka ne. 

Ni zan yi kokari duk san da na samu dama in zo in ganku. Baban ki kuma ki daina cewa baban Jummai ne Babanki ne, idan kin yi sallah ki dinga yi masa addu’a kina cewa Allah ya raba shi da KAIDIN MACE, kina jina ko?’

Rukayyah ta gyada kai cikin jin dadi. Tun daga lokacin ta kullaci kalmar kaidinkishiya a zuciyarta. Kullum addu’arta kada Allah ya hada ta da kishiya, ko a lahira ne.

 Bayan sallar La’asar Hajiyar ta yi haramar tafiya. Dukkansu suka yo mata rakiya bakin mota, tasa direbanta ya sauke akwatin tsarabar da ta yo masu na kayan sawa ‘yan waje masu tsada da kayan wasan yara su jirage da motoci na Hafiz suka yi ta murna, ta kirgo kudi masu yawa ta ba Amina har sai da ta yi hawaye don ta rasa da bakin da za ta yi mata godiya.

Rannan Rukayya take tambayar Mamanta, "Wato Mama ita mace kaidi ne da ita?” Dariya ta kama Amina ta ce ba kowacce ba. Ta ce ana gane mace mai kaidi a fuska ne? Ta ce a’a, sai ta yi ne za a gani.

Rukayyah ta yi shiru cikin dan tunani, can anjima ta ce, ‘To Mama su maza ba su da kaidi?’

Ta ce, ‘Ba su da shi, sai dai macen tafi karfinsu.’

Ta ce, ‘Uyo! Shi yasa Anty Jummai ta fi karfin Babanmu, ya kore mu, saboda ita tana da kaidi?’

Amina ta yi dariya sosai, surutun Rukayyah har tsoro yake ba ta kamar wadda ake kitsawa abubuwa a tsakar ka, ta ce, ‘Ban sani ba, ki shirya ki je can Jalingo ki tambaye su.’

Ta ce, ‘Wallahi ba za ni ba, kada kaidin ta ya shafe ni.’

(Mafarin kiyayyar Rukayyah kenan da kishiya).

ani makocinsu Alh. Labaran Mai Bargo ya fito neman auren Mama Amina, yana da mace daya da ‘ya’ya takwas. Ba da jimawa ba ta yi aurenta bayan da ta yaye Hafiz ta bar su a hannun Goggo Salmai, wadda ita ma a yanzu ba ta sana’ar komai. 

Suna ci suna sha ne daga cikin kudin da Hajiyar Legas take aikowa, Rukayyah ba ta wani damu da auren da Mamanta ta yi ta tafi ta bar su ba, don gidaje uku ne kacal tsakaninsu da gidan Alh. Labaran. 

Kusan Rukayyah ita ta kashewa Mamanta aure, domin da sanyin safiya take sa Hafiz a gaba ko karyawa ba su yi ba, su tafi kofar gidan su yi ta buga musu kofa, dole maigidan ya katse barcinsa ya fito ya bude masu in yana son kansa da kwanciyar hankali.

 Idan girkin Amina ne dole ya bar dakin da sanyin safiyar ya koma na uwar gidansa, don kuwa Rukayyah zama take ta sa su a gaba ta yi ta zuba hira ta duk abin da ya faru jiya wanda Maman ba ta sani ba, komai Alhajin ya yi sai ta tambayi dalilin yinsa tun yana amsa mata har ya gaji. 

Rannan ya fito wanka yana so ya canja kaya ba yadda zai yi don dakin falle daya ne ga Rukayyah ta kasa ta tsare dole haka ya juya masu baya yana sanjawa.

Rukayyah ta daga ido ta dube shi, yau ne rana ta farko da ta taba ganin shi ba riga ba hula, sai cewa ta yi, 

"Mama me yasa ki ka aure shi kan shi duk furfura? Ba gara baban Hafiz ba fari sol, bashi da furfura dubi bayan shi bakikkirin da shi.’

Amina ta mike ta rufe ta da duka kamar Allah ya aiko ta da kyar Alhaji Labaran ya kwace ta, ya ce, ‘Rabu da ita babanta take tayawa kishi.’

Ta kore su duka suka fita suna ta kuka, amma ba su koma gidan Goggo Salmai ba, sai suka je bayan kyauren gidan suka labe suna ta kuka kamar wasu marayu. 

Karfe goma ya fito zai tafi kasuwa, anan ya tadda su abin tausayi, ya kamo hannunsu ya dawo da su dakin. Har zuwa lokacin ba ta huce daga kunyar da Rukayyah ta ba ta a wurin mijinta ba. Ta ce, 

‘Don me ka dawo da su? Gobe goben nan in Allah ya kai mu zan maida su gidan ubansu, in ba haka ba Rukayyah ba za ta bar ni in yi zaman aure ba.’

Ya ce, ‘Yanzu dai ki yi hakuri ki ba su abinci, kina gani da alama ko karyawa ba su yi ba. 

Da ya fita ya dade yana tunanin hanyar da zai bi ya taimaki rayuwarsu Rukayyah, alhalin yana jin dadin zama da uwarsu amma ya sadaukar. 

Yana dawowa ya ba ta takardar saki ya kuma rubuta a ciki cewa ba abin da ta yi masa shi da kansa ya ga hakan ya fiye mai kwanciyar hankali.

 Amina ta yi ta kuka, ta ce idan ya yi haka ne don ta koma gidan su Rukayyah, ya yi kuskure, har abada ba za ta koma ba. 

Ta tattara ‘yan komatsanta ta dawo gidan su dakinta na da. Rukayyah murna kamar me an samu abin dai ake so, ta ce,


‘To ba shi kenan ba mun huta zuwa bugun kofa da sassafe.’ 

Ta kama ta da duka da kyar Goggo Salmai ta kwace ta. 

Ta dauki Rukkayyah ta maida ta makaranta, aka maida ita baya, wato ajihudu na firamare, da a Jalingo ne da tuni ta gama aji shida. 

Shi kuma Hafiz aji biyu, kullum tare suke tafiya, in ya gaji ta goya shi, in ta raka shi nasu ajin sai ta tafi nata ajin, bayan ta gargade shi da cewa in sun tashi ya zo kofar ajinsu ya zauna ya jira ta kada ya sake ya yi wani wurin. 

Da yake ana riga tashin kananan yaran in sun tashi sai su taho gida tare har ta kare firamare, shi kuma lokacin ya yi wayo sosai. 

A lokacin Amina tana sana’ar dinki da keken dinkin da Hajiyar Legas ta aiko mata, tana kuma samun kwastomomi sosai saboda iya dinkinta. Shekaru goma da rabuwar ta da babansu Rukayyah kuma rabon su Rukayyah da garin Jalingo, amma sun tsaya sun gina rayuwarsu ba abin da suka nema suka rasa Allah ya rufa musu asiri ta kowanne fanni har Rukayyah ta gama ji uku na karamar sakandire.

A wani zuwa da Hajiyar ta yi ta shiga lallaba Aminar da ta amince a mayar masu da aure da Baban Rukayyah, domin hakika yana bukatar taimako, an kore shi daga aiki saboda wasa da aikin, ga masifar Jummai duk ta kadar da shi, ba ta bar shi da komai ba sai gidan da suke ciki. 

Shi ma daga baya da taimakon addu’o’in da Hajiyar tasa ake yi masa wuyan shi ya yi dan kauri suka shiga fafatawa a kan rashin haihuwa, inda ya ce ta san ita ba haihuwa take yi ba ta kore mai mata da ‘ya’ya.

Aminar da Hajiya ke bai wa labarin ta ce wannan kuma lalurarsu ce. Amma babu ni ba kuma zama da Jummai har abada. 

Tun da Hajiya ta kyankyasa mai labarin mutuwar auren Aminah, ya susuce, ba shi a Gombe ba shi a Jalingo. Yana rokonta ta yafe masa su koma da aurensu, ta ce atabau kuma haihata-haihata, ita da kara zama da Jummai. Rukayyah na kara zuga ta da cewa wallahi kuwa ba za mu koma ba, Jummai tasa a sake koro mu da kaidinta. 

Shekaru goma sha biyu da rabuwar su lokacin Rukayyah har ta fara babbar sakandire, Hafiz kuma aji daya, Allah ya nunawa Jummai iyakarta. 

Ta dawo daga aiki za ta tsallaka titi kenan wata DAF, ta taho da gudu Jummai ba ta lura ba tana ta zuba sauri motar ta murkushe ta kanta ya fashe jini kamar an yanka rago, aka tattara kasusuwanta da tsokokin da suka makale kan titi aka yayyafa ruwa aka yi mata sallah aka binne. 

Bayan sadakar arba’in din Jummai da kyar da jibin goshi Hajiya Umaimah ta shawo kan Amina ta yarda aka maida aurensu da Baban su Rukayyah suka tattara suka dawo Jalingo. 

Alh. Aliyu Dambatta ya so ya dauke shi ya koma aiki a daya daga cikin kamfanoninsa, ya ce shi kam ba zai iya zama Legas ba, don haka Alhajin yasa hannu ya samar masa aiki a gidan talbijin na Jihar Taraba.

A

binda Usman ya fara yi da ya dauki albashinsa na farko domin ya yi (repenting) kurakuransa dagazuciyar iyalansa, shi ne daukar Rukayyah ya kai ta sabuwar makaranta ta Gwammatin Tarayya mai tsada wato (FGGC Bajoga, Gombe). 

Rukayyah na daga cikin (first set) wato daliban farko da makarantar ta dauka. Inda a nan ne su Rukayyah aka yi kilin har da kilina. Ta san mutane sosai daga jihohi daban-daban. 

Surutun Rukayyah har girmanta ba abin da ya canza, sai dai da girman ya soma hawanta ta san a inda take yinsa. Ba ta da daukar raini ko kankani sai dai ko ka ki Allah dole ka kaunace ta domin kyawunta da ban dariyarta. 

Sannan tsiwarta kan burge mutane da dama, idan ta soma hura hancin nan har tsatstsafar da gumi yake.

To amma fa Rukayyah na da rauni, abu kadan sai ya sata kuka. Sai dai lallashi kadan sai ya wanke bacin ranta. Ba ta da hakuri, amma tana da afuwa. Ma’abociyar tsaftar jiki da ta wuri. Don haka jikinta yake lukui-lukui, kamar na jarirai. 

Sai kuma Hajiya Umaimah ta fiddo shi sarari da tsadaddun sitturu kala-kala ta yadda in ta yi (dressing) sai ka dauka diyar wani hamshakin ce.

Duk kasar da ta je tsarabar Rukayyah daban ce kuma ta fi ta Nafisah. Nafisah ita ce autar Hajiya a wurin haihuwarta ne Hajiyar ta samu matsala da ta haihu aka juyar mata da mahaifa. Tsiranta da Saifuddeen shekaru bakwai, ta girmi Rukayyah sosai, amma in suna shawara sai ka ce wasu sa’anni ne.

 Nafisah ba ta da aminiyar da ta wuce Rukayyah, haka ma Rukayyah ba ta da ‘yar uwar da ta wuce Nafisah. An yi mata aure tun tuni tana zaune a Jos tare da mijinta da danta dan shekaru biyu Abdulsamad. 

Tun dawowar su Rukayyah Jalingo ne ta soma zuwa hutu gidan Hajiyar Legas. Duk hutu tana can suna tare da Nafisah, kafin a yi mata aure.

 Abin da kowa na gidan ya sani shi ne babu jituwa kuma babu shakuwa ko kankani tsakanin Rukayyah da Saifuddeen, domin yawanci sanda take zuwa hutun shi yana can Walesdin Birtaniya. 

Rukayyah ta ki jinin miskilin mutum mai fadin rai da dagawa, magana wannan wurin Saifuddeen aiki ce ja, kuma tsada gare ta. Ko ya ka ke da shi kuwa sai dai kai ka fara yi masa magana.

Mutum daya ta ga Saifudddeen na fara gaisarwa wato Hajiya, amma ko mahaifinsa shi yake fara kula shi. Rukayyah kan ce a ranta ;

‘Albasa ba ta yi halin ruwa ba, domin dai Hajiya mutum ce mai karfafa zumunci da inganta shi, mai saukin kai da rashin daukar duniya da fadi. 

To haka ma Nafisah, amma Saifuddeen da kyar a shekara ya je Jalingo sau daya, domin gaida Alh. Usman, abubuwan gaban shi sun fiye masa komai muhimmanci. 

Don haka ita sam-sam ba ta shiga shirginsa, daga gaisuwa shi kenan za ta tashi ta bar inda yake, ko kwayar idanunsa ba ta taba kallo ido cikin ido ba, domin a ganinta hatta kallon da yake yi wa kowa na raini da wulakanci ne.


Ko ko ita kadai yake wa hakan? Allahu a’alam. 

Haka lokacin aurensa ba ta wani zakalkale ba, wai ita kanwar ango, a dakin Hajiya ta yi ta boyewa, ko an sata abu sai ta zame tasa Nafisha, don a ganinta ba irin su Saifuddeen akewa karar ‘yan uwantaka ba. 

Sau daya Hajiya ta taba aiken ta gidansa, da ke a unguwar Lekki, don ta kai wa amarya wasu sakonni. Ba irin dabarar da ba ta yi ba domin ta zillewa aiken hakan ya faskara, dole ta daure ta shirya direba ya kai ta.

Irin tarbar da aka yi mata kadai da irin matar da ta gano, ta jinjina kai, ta tabbatarwa kanta mai girman kai ya auro daidai da shi, ko kuma wadda ta fi shi.

Ko wurin zama ba a ba ta ba, balle common ruwa wannan abin saukar bako. Babu tambayar wace ce ke, ko daga ina ki ke? Ta ce sako ne daga Hajiyar Saifuddeen. Ta ce ‘to’, shima da kyar. 

Shi kenan, iyakar maganar kenan ta mike za ta tafi, aka ce ’ki gaida ita’. 

Tun daga wannan lokacin Rukayyah ba kara marmarin zuwa gidan Yayan ba. Ta tattara su shi da matar tasa ta zuba a kwandon shara, sannan ta soma kame kanta a gaban Saifuddeen, wannan surutun nata, kankanba da raha, karambani da giringidishi ba ta yin su a gabansa, kada ya raina ta. 

In banda darajar zumunci da wallahi ko gaida shi ba za ta yi ba, to ya ci darajar mai daraja a idanunta, ya ci darajar fitowa daga jikin Haj. Umaimah, ya ci darajar kasancewa da ga Alhaji Dambatta, da darajar shekarun shi. Shi yasa a duk inda ta gan shi cikin gidan kalmar ‘ina kwana’ ko ina wuni ke hada su.  Shi ma a gare shi amsar guda daya ce a kullum, wato lafiya lau, ba tare da ya dubi inda take ba, in kuma a tsaye yake dama wucewa zai yi yana wucewar zai ce lafiya, ba tare da ya juyo ba kamar ba da dan adam yake magana ba. 

Idan ya yi mata hakan wani kulubi, kululu da takaici ke tasowa ya tokare ta a kahon zuci, ta ji kamar ta yi kuka ko ta amayo zuciyarta.


Ko ta kudire ba za ta kara gaishe shin ba, in suna gaban Hajiya, ba ta bada goyon bayan wannan gabar ta babu-gaira babu dalili dole tasa su gaisa da juna ko sun ki ko sun so. 

Abin da Rukayyah ba ta sani ba shi ne, irin wannan kallon da take yi wa yayan nata, shi ma irinsa yake yi mata.

Ya rasa wacce irin yarinya ce ita, mai tsananin jin kai da fadin rai, hadi da wuce gona da iri. A ganinsa Rukayyah ba ta aje kanta anan kusa ba. Ko Nafisah diyar Aliyu Dambatta, ba ta gadara da dagawar da Rukayyah ke yi. 

Bai taba haduwa da yarinyar da ba ta taba yi masa kallo biyu ba, sai RUKAYYAH USMAN JALINGO, ‘yar sakandire ma kenan, wannan in ta shiga jami’a yana tsammanin tafiya ma sai an yi mata. 

Dama an ce gwano bai taba jin warin jikinsa. A kullum tunanin Saifuddeen, shi ne Allah yasa wata rana wata mu’amala ta hada shi da Rukayyah, ya nuna mata iyakarta, ya nuna mata ita a cikin mata bera ce. 

Ya tsani Rukayyah saboda girman kanta, amma da ya lura Rukayyan na da matsayi mai girma a wurin Hajiya, shi yasa yake iya takunsa. 

Bai taba nunawa Rukayyah wani abu na ashsha a fuska a gaban Hajiya ba, haka in a gabanta ne gaisuwarta kadaran-kadahan yake amsawa. 

Hajiyar ta rasa dalilin irin wannan kin jinin na Saifuddeen da Rukayyah babu gaira babu dalili, kai ka ce iyayensu ba nono guda suka tsotsa ba. 

To ita ma Rukayyar kamar ta san irin tunanin da yake yi a kanta, ba ta taba bari sun kebe da shi ba.

 Ba ta taba bari wata mu’amala ko yaya ta shiga tsakaninsu ba. Ba ta taba bari ta zauna a wuri in yana nan ba. 

Da ya shigo za ta yi wuf ta mike, ta gaishe shi ta wuce, kai ka ce ajali ya kawo mata. 

Hajiya dai ta san Saifuddeen mutum ne mai ALHERI, da dumbin kyauta, amma ba ta taba ganin ko sau daya ya dauki kwandalarsa ya ba Rukayyah ba.

Ita dai tasan shi mutum ne mai ALHERI ga kowa, amma bata san dalilinsa na zama mara alkhairi ga tilon ‘yar uwarsa ba.

*****

ashe garin zuwan Rukayyah Lagos, duk da rashin kwanciyar hankalin da take ciki, da sassafe ta shiga kicin ita da Rabi suka hadawa Hajiya da Alhaji karin kumallo na kunun gyada, funskason fulawa da miyar tantakwashi wanda Rabi ta kwaba fulawar tun daren jiya. 

Suna aikin su suna hira tana bai wa Rabi labarin matsalarta da Aliyu. 

Jinin Rabi da Rukayyah Allah ne ya hada shi kamar kawa da kawa. 

Rabi ba wata tsohuwa ba ce ba ta fi shekaru arba’in ba, ita ce amintacciyar mai aikin Hajiya, kusan shekaru talatin kenan suna tare don tun tana kankanuwa aka kawowa Hajiyar ita daga Mayo-Belwa. 

Hajiya ce ta yi mata aure da direban Alhaji Mal. Audu, Allah ya jikan rai, suka zauna anan baskwata din gidan. Rabi ba ta taba haihuwa ba, macece mai tsaftar gaske, da ta lakanci sirrin girke-girken gargajiya da na zamani daga hannun Hajiya, ga ta da amana. 

Hajiya ta jima tana gwadata ta fannoni da dama, don haka ita ke kula da shiyyar Hajiya gaba daya, babu inda ba ta shiga, kuma ita ke dafawa Hajiya da Alhaji duk abin da za su ci tun lokacin da Hajiyar ta kamu da ciwon kafa, sai ko in Rukayyah ta zo hutu. To wannan aikinta ne. 

Hajiya tana son girkin Rukayyah kwarai wanda take cewa ba shi da maraba da na Amina. 

Rabi ta gama jin labarin Aliyu kaf daga bakin Rukayyah sai ta yi murmushi ta ce,

 ‘Ke ni fa dama tsokanar ki nake, wannan Aliyun tunda na gan shi na san ba ajin aurenki ba ne, don kwata-kwata ba ku yi matching ba.’

Rukayyah ta bude baki cikin mamaki ta ce, ‘Ai kuwa Aliyu kyakkyawa ne har ma ya fi ni kyau, ke dai bar shi da karyar shi da ta bata shi a zuciyata.’

Rabi ta girgiza kai ta ce, ‘Ba maganar kyau ake yi ba, magana ce ta ajin rayuwa (Hierarchy of social classes). Ke Rukayyah idan ba ki sani ba bari yau in sanar da ke, ke MATAR MANYA ce. Ba wai kowanne kwashi-kwaraf irin su Aliyu ba.’

Rukayyah dariya ta yi da ta fiddo siririyar wushiryarta ta ce, ‘Su waye manya? Idan kina nufin masu kudi, wallahi ba ni da ra’ayinsu.

 Yo ni wane mai kudi ne ban gani ba a Jalingo? Amma na zabi Aliyu. NI mijin da nake san aure, ina jin har yanzu ba a haife shi ba.’

Rabi ta yi dariya ta ce, ‘Ba a haife shi ba? To sai yaushe ne? Sai kin tsufa?"

Ta ce, ‘Ba ki gane ba, ina nufin har yanzu Allah bai kawo shi ba. 

Kin ga na farko bana son mutum mai kudi da yawa, amma ina son mai ilmi da yawa, wanda yawan iliminsa ya rinjayi abin da ya mallaka.

Shi mai kudi da yawa illolinsa yawa gare su, na daya kudinsa kan sa ya zamo mai girman kai, ta yadda ba zai nuna min irin soyayyar da nake mafarkin samu daga mijina ba. Sai dai ni in nuna masa. 

Na biyu kudinsa kan sa ya zama mai zara, wato mace daya ba za ta taba isar shi ba, tunda yana da kudin da zai yi ta neman su ko ya yi ta canza su kamar riga. Kin ga babu maganar na yi daraja da kima a idanunsa.

Na uku, kudinsa kan sa ya zamo mai sakaci da Addininsa, sabon Allah ba wani abu ba ne a gare shi. 

Don haka ni nake da burin in auri karamin ma’aikaci dan albashi mai tarin ilimi, wanda ba zan rasa ci, ba zan rasa sha a gidansa ba.

 Mu gina rayuwarmu a kan kaunar juna da soyayyah ta Fisabilillahi. Wannan shi ne zaton da na yi wa Aliyu, amma ya yi min haka. 

Don haka ki taya ni addu’a Rabi, Allah ya cika min burina.’

Rabi ta nisa ta ce, “To amin, amma ba kowadanne masu kudin ba ne masu irin halayyar da ki ka ambata ba.

Babban misali ga shi nan a gabanki; Hajiya Umaimah da Alhaji Dambatta”

Rukayyah tace “bari saka irin su Alhaji. Su wadannan mazan jiya ne ba n a yau ba. (They are extraordinary). A wannan zamanin kam da wuya ake samun irin su biyu cikin dari (2%). 

To kin ga irin soyayyar su nake so, nake fata, nake buri, kullum suna masu farin ciki da juna, ba su taba gundurar junansu. 

Wallahi ko yau ki ka zauna a gabansu za ki ga Alhaji yana tarairayar Hajiya a gaban kowa, ni har kunya nake ji wallahi.’ Suka yi dariya.

Rabi ta ce, ‘Zance na ya tabbata kenan, ko yaya ne dai akwai su.’ Ta kada kafada ta juya gira ta ce, ‘of course, kusan haka. Amma kalilan ne.’

Hajiya da ke zaune bisa fararen kujerun robar da ke daura da tagar kicin din tana sauraronsu ba tare da sun sani ba. 

Ta dade tana tunanin maganganun Rukayyah, wadanda daga ji tana yin su ne heart and soul (wato baka da zuci), tun daga karkashin zuciyarta. Ta ce a ranta "Ko yaushe ne Allah zai kawowa Rukayyah wannan zabin nata???"

*****

ukayyah ta jera komai a kan wani katon tray mai sulbi, Rabi ta biyo ta da butar shayi da kofuna zuwa dinning wanda aka yi shi a kasan falon gidan, abin nufi sai ka taka matattakala uku tukunnan za ka isa tebir, suka ajiye, ta kintsa komai, ta koma dakin da ya zama nata a gidan ta salla wanka. 

Ta dade gaban mirrow tana shafe-shafen ta da kakale-kakalen ta na farillah kamar kullum nan da nan ta fito fes da ita. 

Ta zuba bakin lesi (cotton) mai yarfin kananan furanni ruwan zuma da fararen duwarwatsu. Ba ta daura dankwali ba, ta yi parking dogon gashinta a tsakiyar kanta, sai ta zamo wata irin (cute). Dole in ka kalle ta sai ka sake waigowa, da tsammanin ko aljana ce ke son bude ma ido.

 Rukayyah doguwar Bafillatana ce, mai fasali da kira kamar ta kalangu, lebban ta jazur suke, kamar na jaririya ma’abociyar tsotso, kuma masu taushi ‘yan sirara kamar reza aka sa aka yanka mata daidai yadda take so. 

Sirrin kyawun fuskar Rukayyah, yana cikin idanunta da kumatunan ta lukui-lukui, idanun kuwa ba farare ba ne, wasu irin blue-blue ne, tamkar na kyanwa a cikin duhu. 

Sirrin kirarta kuma yana cikin takunta; a duk san da take tafiya, illahirin jikinta rangaji yake, kuma ba ta sauri, wannan halitta ce amma ga yawancin mutane, yanga ce kawai. 

Tana cikin shafa wet lips ta jiyo Hajiya na kwala mata kira, ta ajiye ta fita da dan hanzarinta tana amsawa. Hajiya da Alhaji ne bisa tebir ta karasa gabansu ta durkusa tana gaishe shi, yana kada mata ‘yan yatsun shi biyu suna bada kara kas-kas-kas! 

Kamar yadda yake amsa gaisuwar ta a kullum ya ce, ‘Rukiki-Rukiki, rakakas-rakakas ta Aliyu mai komai dozen !.’ 

Ta yi dariya cikin jin kunya ba tare da ta ce komai ba, sai dai a can cikin ranta ta tsani wannan wakar da Alhaji ke mata, shi kuma kamar ya san ba ta son, duk san da suka hadu sai ya yi mata, ya ce, ‘Na je gidan mutuniyar ki jiya (Nafisah), Abdulsamad aka yi wa (operation) tana ta cigiyar ki, wai don Allah a tura mata ke ko sati ne ki yi mata tunda kin kare makaranta.’

Hajiya ta yi farat ta ce, ‘Ba dai yanzu ba, Rukayyan da ke rikici da ubanta ba a warware ba, ita ce za ta tafi wani gari har Plateau?

 Zauna nan ki ci abinci kin je daki kin boye, na fi so in dinga ganinki a kusa-kusa.’ Cikin jin nauyi ta ja kujerar da ke kusa da Hajiyar ta zauna, ita Hajiya har yau ta kasa gane ita nauyin Alhaji take ji.

Ya ce, ‘Hajiya mai Rukayyah, na ga alama ke ki ke daurewa Rukayyah gindi ku ke yi wa Usman fin karfi.’

Ta ce, ‘Ba wani daurin gindi, shi dai rigimarsa da kafiyarsa ta tsiya ke hada shi da kowa, haka kawai zai kafe sai ya aura mata dan karya?"

Abin ya bai wa Alhaji dariya, ya ce ‘Dan karya kamar yaya?’

Ta kwashe duk labarin da Rukayyah ta ba ta ta gaya masa, ta kare da cewa, ‘Don haka gobe insha Allah ka yi min izini in je in same shimu yi wacce za mu yi. Idan gajiya ya yi da ita ni ina so ya bar mini. 

Allah zai kawo mata miji daidai ita, har nawa Rukayyan take? Bana jin har yanzu ta cika shekaru ashirin a duniya.’

Ya ce, "Aliyu kam bai kyauta ba, ga shi na gan shi nutsatstsen yaro. 

Ban da abun shi ai gadanga basa faduwa a neman aure, ko ni tsofai-tsofai da ni na je neman kamar Rukayyah da gudu za a ba ni saboda darajar mai sunana, ba sai na yi karya ba balle kuma shi (at his thirteith)."

Hajiya ta balla masa harara, shi da Rukayyah suka dinga yi mata dariya. Rukayyah ta girgiza kai a ranta ta ce wato tsofaffi kenan ma sun san kishi balle mu?

Wani lallausan kamshi da Rukayyah kan ji a cikin gidan lokaci-lokaci na turaren (Geo-Armani) ya bakunci hancinnansu. 

Kafin ta jiyo takun shi na GIRMA akan marbles daga can wajen kujerun falo ya dakata, ya tube takalamn shi cikin sallama, kana ya karaso.


Rukayyah ba ta dago ba, kanta yana kasa, tana kallon irin wannan sullubebiyar kafa jawur kamar ka taba jini ya yi tsartuwa, ma’abociyar zara-zaran yatsu da tsaftatattun farata kai ka ce kurar duniya ba ta taba hawanta ba ko ko ba a taba takata a kasa ba. 

Ta yi hanzarin dubar kafarta mai dauke da bakin lalle a kowanne dan yatsa. Iri daya ce sak, da wannan kafar da take kallo babu bambanci sai fadi da tsayi da ta fi tata. 

Sai ta hau boye abarta cikin zaninta, kada shi ma ya ga kamannin kafafun nasu, ya ce wata alaka ta hada su.

Har ya gama gaida su Hajiya suka ba shi umarnin zama a kujerar da ke kusa da ta Alhaji, kuma wadda ke daura da wadda take zaune, kasancewar kujeru hudu ne kacal ke da tebirin cin abincin na tsurar bakin gilashi mai santsi. 

Rukayyah ba ta dago ba, ba don komai ba sai don tsoron irin kallon raini da kaskancin da zai yi mata, wanda ko kadan ba za ta jure ba.

Hajiya ta ce, ‘Yaushe ku ka dawo ne?’

‘Jiya-jiyan nan wallahi, amma yanzu zan koma Maidugurin ta jirgi da zarar na bar nan.’

Alhaji ya kasa boye mamakinsa ya ce, ‘Me kuma za ka koma ka yi?’

Cikin ladabi ya ce, ‘Ai yau din zan dawo Alhaji, in Allah ya yarda. Saliman ce ba ta jin dadi, ko mi ta ci sai ta maido shi, kuma ba ta iya shiga kicin don wai ba ta son warin abinci, idan ya soma dahuwa.

 Shi ne ta ce in je in taho mata da kanwarta Yagana, ta dinga kula da gidan saboda Hajiya kin san ni bana iya cin abincin masu aiki.’

Hajiya ta ce, ‘Allah ya iganta.’ Cikin mamaki ya ce, ‘Hajiya me Allah zai inganta, ciwon?"

Ta ce cikin halin ko’in kula ‘Ba ciki ne da ita ba?’

Ya kawar da kai cikin jin kunya ya ce ba mu je asibiti ba don haka ba mu tabbatar ba. 

Ta ce, ‘Ai gara ku je, a yi ta zama da ciwo?"

Alhaji ya kasa boye fushinsa da bacin ransa ya dago ya dube shi a hankali ya ce, 

‘Yau satin ka guda rabon ka da ofis, ka raka mata biki, saboda kai ne bita-zaizai, ka bar muhimman aiyukan da ke gabannmu, saboda ana bikin kawar matarka, yau kwana na bakwai bana barci, ina ta aiyukan da kai ka kasa, ina murna zan dan huta kwana biyu, shi ne za ka ce min komawa za ka yi?"

Ya dukar da kai a ladabce, ‘Wallahi Alhaji na ce a yau zan dawo, in ban dauko yarinyar nan ba Salima ba za ta bar ni in zauna lafiya ba.’

Alhaji dai don haushi sai ya rabu da shi bai sake tofawa ba, ya ci gaba da cin abincinsa.


Hajiya ta tura masa foodflask gaban shi ya bude ya saka funkason biyar a faranti, ya fara cika kofi da kunun gyada ya daddaka, ya sake cikawa ya shanye a hanzarce, duk Hajiyar na lura da shi. 

Yasa funkason nan a gaba da ci, kamar Allah ya aiko shi, sai da ya ga buzunsa, da alama irin tsohuwar yunwar nan ya tara ta kwana da kwanaki. Rukayyah dai ta samu ta mike zata zille Hajiya ta ce, 

‘Rukayyah ban ga fa kin ci wani abin kirki ba, kin mike?'

Rukayyah ta ce, ‘Wallai Hajiya am O.K, Nafisa nake so n kira a waya.’

Abin dai da take gudu shi Hajiyar ta yi mata, ta ce ‘To baku gaisa da Yayan naki ba.’

Ta zuki iska ta fesar, ta juya bangaren da yake zaune cikin rashin walwala da kasalalliyar murya ta ce, ‘Ina kwana?”

Da farko kamar ba zai amsa ba, ganin Hajiya ta zuba masa ido ya dan dube ta da wutsiyar ido, a kaikaice ya ce, ‘Rak, yaya Jalingo?"

Ta yi gaba ba ta amsa masa ba, a ranta tana cewa ai ka san hanyar ta, ka je ka tambaye ta man. Ji wani rainin hankali wai wani Rak, wato ban kai matsayin da za a kira ni da cikakken sunana Rukayyah ba.

Alhaji ya ce, ‘In ka kammala sai ka je ofis bakin nan na Rasha yau za su gama da kai da karfe sha biyu na rana.’

Kamar ya saka kuka ya ce, ‘Amma Alhaji na riga fa na yi booking wallahi, kuma jirgin eleben zai tashi, tunda muka dawo ban ci wani kwakkwaran abinci ba, sai lemu nake ta daddaka, gara in fara dauko wadda za ta dinga dafa min abincin tukunna sai a daga appointment din.’

Hajiya ta bude baki kamar za ta yi magana, ta dai daure ta yi shiru, amma ranta ya gama baci da wannan sabuwar halayya ta Saifuddeen, wai musu da Alhaji? 

Amma ta san Alhajin ba kanwar lasa ba ne, baya daukar wargi ko kankani, zai yi maganin abun da kansa yanzu-yanzun nan.

Ba ta gama tunaninta ba ta ga Alhaji ya mike tsaye cikin kakkausar murya ya kwankwasa tebirin da ‘yan yatsunsa da karfi ya ce, ‘Saifuddeen!.’Ya ce, ‘Na’am.’ Ya sake cewa ‘Saifuddeen!!" Ya ce, ‘Na’am.’ 

Sai da suka yi haka har sau uku kafin ya ce,


‘Wato aikin matarka ya fi nawa ko? Tunda ka yi auren nan nake lura da kai, ka bar komai ya sakwarkwace, ka zama mijin-tace, sahorami, sullutu, shashasha, idan haka aure yake lalata jarumin mutum, mu kan da ba mu yi ba. Da ba mu tara abinda yau muka tara ba.

Bari in gaya maka mace da lokacinta aiki da lokacinsa. Ba haka ka ga ina nanikewa uwarka ba, ina raka ta biki. Yanzu kamar kai Saifuddeen dube ka don Allah, a ce ka zama dan aiken mace, kaicon ka! 

Wallahi-wallahi ka ji na ratse ba za ka je Maidugurin nan ba. Idan mataimaki take so ga Rukayyah nan ba abin da ba ta iya ba, in ka dawo ofis ka biyo ka dauke ta ka kai mata ita.

Duk ‘yan uwanka ba wanda ya isa ya je gidan ka ya wuni, saboda su ba a dauke su mutane ba. Idan ba ka sani ba in gaya maka abin da aka yi wa Hajiyar Dambatta a gidan ka, a kofar falo aka sauke ta ko ruwa ba a ba ta ba.

Zaman awa daya ta yi a kan takalamnta tana zaman jiranka ta ba ka tsarabar da ta kawo maka na gireba da ka sa ta yi maka, aka aiko ta zo ga direba nan zai kai ta inda za ta matar gidan fita za ta yi. 

Wai uwar da ta haife ni ne wannan balle sauran dangina. Hajiya har kuka ta yi san da take gaya mini, saboda wulakancin da matarka ta yi mata ba ta taba zato ba, na ba ta hakuri na hadiye wannan ban gaya maka ba, kada in zamo uban wofi mai hada husuma.

Ba a fi kwana uku a tsakani ba Baffa Jibo shi ma ya je neman ka kan zancen gonakin Dambatta, shi ma aka bar shi a bencin maigadi, ga motar ka yana gani a rumfa aka ce ba ka nan.

Duk na yi hakuri alhalin ina ganin irin dawainiyar da ka ke yi da nata ‘yan uwan. In ba ka sani ba ina da (record) na duk motocin da ka ke dauka bada izinina ba kana bai wa kannenta da kawayewanta. 

Ubanka ne ya saya mini, ko ko uwarka ta ba ni jari? 

Wallahi in ba ka nutsu ka kama kanka kamar kowanne magidancin kwarai ba sai na kwace komai nawa daga hannunka, ka je ka nemo na kanka ka san zafin neman yadda za ka ji dadin bautawa mace. Ka gani idan ba ka da komai za ta zauna da kai ko a’a? 

Tashi ka ba ni wuri don Allah tun bakin cikin ka bai haifar min da ciwon hawan jini ba. 

Magana ta da kai ta karshe ita ce idan ka kai Rukayyah ta koro ta, ta gani idan ban kore ta ba. Ai ba ubanta ya gina min gidan ba.

 Duk matar da ba za ta so ka da ‘yan uwanka ba, wallahi ba mai kaunar ka ba ce, shashasha. Dube ka don Allah namiji har namiji, amma bai isa ya amsa sunan maza ba….”

Hajiya ta yi murmushi, cikin jin dadin yadda ya wanke mata shi tas, abin da ita ba za ta iya ba, kada a ce ta fiya sa ido kan al’amarin surukar ta. 

Ta shigo dakin da Rukayyah take, tana kishingide bisa gado suna shan hira ita da Nafisah a waya suna ta kwasar dariya abinsu, ba ta san wainar da ake toyawa a gidan ba. Ganin Hajiya ta shigo ta yi wa Nafisah sallama ta kashe wayar a cikin kallonta. 

Hajiya ta ce, ‘In kin kare abincin rana Rukayyah, ki shirya kayanki, anjima Yayanki zai zo ku tafi gidansu. Saliman ce ba lafiya wai ba ta iya girki sai ki dinga taimaka mata, don Allah, na san ki Rukayyah ba daga nan ba.’

Rukayyah ta bata fuska ta zumburi baki, ta cika fam ta soma hura hanci, ta ce,

‘Gaskiya Hajiya daina hada ni da wannan ‘yar ikon da ba ta san mutuncin mutane ba, ni kuma kin san halina ba na son raini kuma ba na daukar wulakanci, don haka tafiyar mu ba za ta zo daya ba, me zai hana a tura masu Rabi?”

Hajiya ta zauna a gefen gadon sosai ta kamo hannunta cikin lallashi ta ce, ‘Haba Rukikis, ta Aliyu mai komai dozen! Ba sai an kula kashi ya`ke doyi ba? Ko kin taba jin inda karfe daya ya yi amo?

Ai ba don ita za ki ba, don dan uwanki za ki, kuma don shi za ki yi. Kin ga nima gobe Jalingo zan tafi kan maganar ki, ba za ki ji dadin zaman gidan ba don na ji Rabi na cewa za ta bi ni ta gano gida.

Sannan Alhaji shi ya zabe ki da kansa har amanarki ya ba shi, ya kuma san da Rabin, amma ya zabe ki, saboda sanin dacewarki da cancantar ki.’

Dariya Hajiya ta ba ta sosai ta ce, ‘Au! Matsayi da cancanta ne ma aikin matar Yayan?’

Ta ce, ‘Matsayi ne mana, ita da ke shirin kawo maku da guda, ai a je mata ko ba don halinta ba.’

Ta jinjina kai, ko me ta yi tunani ta ce, gaskiya kam. Ta mike ta soma shiri ba tare da tunanin komai ba.

Sai wajejen karfe shida na yamma Saifuddeen ya dawo gidan, ya bi ya maka bakin (spaces) yadda ba ka iya hango kwayar idanunshi. Allah kadai ya san halin da zuciyar shi ke ciki, na cewa da a kai sai ya dau Rukayyah, bacin rai ne, takaici, farin ciki, ko bakin ciki, oho! Shi ya bar wa kansa sani.

Sun dade suna hira da Hajiya anan falo, shi bai ce Rukayyah ta fito su tafiba, Hajiyar ma ba ta kira ta ba, sai kara zakulo sabuwar hira take duk hankalin shi ya yi kan uwargida Salima, da ya baro ba yadda take.

Daga can kicin Rukayyah ta bullo dauke da tray ta ci ubansu kwalliya da wani beig material mai yarari, dinkin babba ne, amma an matse shi sosai daga tsakiya yadda ya fiddo zahirin kirar jikinta da dukiyar su ta gado kamar an hura balan-balan. Tayi kananun kalba (BobMerly) akanta siri-siri ta makalkale su da (beads) kalar ruwa sai reto suke a kafadunta.

Maimakon ta daura dankwali a kanta, sai ta yafa shi ya zagayo ta wuyanta, wannan al’adar Rukayyah ce, ba ta yin daurin kai sai dai ta yafa dan gyale. 

Ta taho da sassarfa cikin tafiyar nan tata kamar wadda ke kan gajimare, ta russuna ta ajiye masa tiren. Yana iya shakar lallausan kamshin da ke tashi jikinta mai kwantar da hankali. Ya lumshe ido abin ki da (Womaniser), kare mata kallo yake a yau, daga gira har yatsun kafa ta cikin dark-spaces dinsa ba tare da dukkansu sun sani ba. 

She is indeed pretty, cute and sexy. Yawun bakinsa gaba daya bushewa ya yi, komai na yarinyar ya yi masa, illa halayyan ta na girman kai da jiji-da-kai.

A ran shi ya ce, 

‘Wato wannan yarinyar ma ‘yar yi ce, yana ganinta haka wata (local-local) ashe ta yi kilin (clean). To shi kilin din a wurin ‘ya’ya mata ba wuya ne?’


Rukayyan kam ba ta kan shi take ba, ba kuma don shi ta yi kwalliya ba, wannan abu ne da ya zame mata al’ada, (kullum cikin kwalliyarta take), saboda tsabar kama jikin ta da kwalliya ta yi ko ta yi ko ba ta yi ba, da abarta za ka ganta.

Abinci kuma da ta kawowa Saifuddeen umarnin Hajiya ne, ba ta yi ne don ta burge ko don ya kula ta ba. 

Ta koma can cikin 3-seater ta harde kafafu, ta dauki daya ta dora a kan daya, ta dauki remote tana canja channels daga wannan zuwa waccan ba tare da ta kula da hirar su ba. 

Dankwalinta ya zame ta baya, wani irin lallausan gashi kanannade baki sidik, mai sheki da daukar ido a cikin kananun kalba ya yi masa sallama, real,wanda babu algus a cikinsa, sabanin wanda ya saba gani na izgar doki.

 Allah ya taimake shi idanun shi cikin bakin gilashi suke, da Hajiya ta hango irin mayataccen kallon da yake bin Rukayyah da shi kamar bai taba ganin diya amce mai kyau ba sai yau a kanta. 

Hajiya ta lura Saifuddeen saitin da Rukayyah take kawai yake kallo, ko taba abincin da ta ajiye masa bai yi ba, tana ta magana bai ji ta ba, hankalinsa ya tafi can ga matsananciyar sha’awar Rukayyah, tunanin shi kwata-kwata baya tare da ita.

Shi yasa Allahu Subhanahu wata’ala ya ce “Ku boye kawarku, (ta hanyar sanya hijabi), illa ga mazajen ku, ku iyayen ku, ko iyayen mazajenku, ko yayyanku, ko ‘yan uwan ku na jini (Muharramanku….) har zuwa karshen ayar (Ahzab).

Ita ma ta juya sashen da Rukayyan take, ta ga irin fitinannen kyan da ta yi sai ta tsorata. Ta zabura daga kujerarta ta ce cikin daga murya


‘kai ! Ci abincin mana ku tafi dare yana yi, ke kuma Rukayyah je ki maza ki dauko hijabi ku tafi, bana son ki dinga fita da wannan dinkin banzan‘. 

Daga shi har Rukayyan firgigit suka yi, shi na rashin gaskiya ita na rashin zaton dalilin tsawar, ya yi saurin sauke kai, ya nutsu, ya zama kintsatstse kamar ya nutse cikin kasa saboda kunya. 

Ya san Hajiya kwarai da sa ido a kan al’amarin ‘ya’yan ta gami da fuskantar inda duk wani motion nasu yasa gaba, babu mamaki ta dago yadda ya shagaltu a kallon Rukayyah.

Rukayyah ta ce a marairaice ‘Wallahi Hajiya kin tsorata ni, ai ba sai kin yi fada ba in kin ce in saka zan saka ne, fadan ki kidima ni yake.’

Hajiyar ta sassauto ta yi murmushi ta ce, ‘To maza ku yi azama ku tafi, na daina fadan.’ 

Ya mika hannu ya bude hadaddiyar soyayyiyar shinkafa (fried rice) wadda ta sha anta da kayan lambu da aka yayyanka gutsi-gutsi, wani lafiyayyen kamshi da bai taba jin wani abinci da shi ba, ya bakunci hancinsa (Mushroom curry). Yawun bakinsa ya tsinke tun kan ya kai bakinsa. 

Ya nade hannun riga ya soma kwasar girkin Rukayyah mai dadin gaske. Ya kammala ya kora da farfesun kayan ciki wanda ya dahu lugub.

 Idan kuwa har irin wannan daddadan girkin zai dinga kwasa kullum, ai kuwa ya rike ‘yar Hajiya, da amana.

Ta fito tana tura jakarta da ta zo da ita, sanye da ruwan tokar (After dress) mai kauri, amma hakan bai boye jelunan kitson ba. Hajiya ta daga ido ta kara duban Rukayyah, sai ta ga kamar wadannan din sun fi wadancan bayyana kyawun surarta. 

Ta soma tunanin kar ta bar Rukayyah ta fita da Saifuddeen ba don komai ba sai don sanin halin kayanta kamar yadda ta san yunwar cikinta.

Sai ta hau fada na babu gaira babu dalili, ‘Ke kam Rukayyah na rasa wacce irin yarinya ce ne mai kunnen kashi. Haka za ki fita duk jelar gashi a waje? Hijabi na ce ki sako ki ka je ki ka sako rigar gaye to ai sai a fasa tafiyar, ba dole.’

Rukayyah ta tsaya kawai tana mamakin Hajiya, don dai ita ba ta dahijabai sai na sallah, to ko shi Hajiyar ke nufi? To a fasa tafiyar mana, dama ba ita tasa ta ba. Ita ma ba son zuwan take ba. 

Hajiya ba ta taba yi mata fada irin haka ba, sai yau, don za ta fita da danta? To lalatacciya ta dauke ta ko me?

Kawai sai ta ji ranta ya baci, Allah sarki rashin sani! Rukayyah ba ta san Hajiyar nata dan ne ba ta yarda da shi ba, take son ta kare mata mutuncinta. 

Shi dai bai tofa masu ba, yasa kai ya fice ya koma cikin mota yana amsa kiran sweety Salima. Rukayyah taso ta ce da Hajiya na fasa zuwa, amma ta yi tunanin Hajiyar tafi karfin haka a gare ta. 

Ta koma ta dauko hijabin sallar ta baki wuluk, ta maka, ta hankada jakar keceeeee….!!! Za ta fita, kamar guguwa. Hajiya a sanyaye ta ce,

‘Rukayyah !’. 

Ta dakata, ba tare da ta juyo ba kuma ba ta amsa ba, ta ce ‘yanzu don na yi miki fada kan abin da zai amfane ki, shi ne ki ke fushi?’

Jikin Rukayyah ya yi sanyi, tausayin Hajiya ya kamata, ta dawo ta tsugunna a gabanta tana murmushi ta ce ‘wallahi Hajiya ba fushi na yi ba’.

Ta ce to je ki, ki kula da kanki, don Allah na san ki da karambani ban da sakarwa duk wani namiji fuska Rukayyah, dukkansu wayo ne da su, wayon cuta da rashin ALHERI, wayon yaudara da ha’inci. 

Kullum ki zama cikin hijabinki a gaban maza wannan ita ce mace ‘yar mutunci da ta san daraja da martatabar kanta, kina ji na?’ Rukayya ta amsa ‘to Hajiya ta’, ba tare da ta yi tunanin jirwaye ne take yi mata ba.

Ta ci gaba da cewa kuma ki yi musu biyayya tunda sama suke da ke. Ki dinga hakuri da mutane, kad aki ce komai aka yi miki sai kin rama.

 Ki rage wannan giringidishin ki kama kanki, ki zama mai kawar da kai kan abin da bai shafe ki ba. 

Ke dai abin da ya kai ki kawai ki yi, wato girkin dan uwanki, ba ruwanki da kowa’. Ta sake cewa ‘to’. Ta daga kafa za ta fito Hajiya ta ce.

‘Gobe in na dawo daga Jalingo zan yi waya in gaya miki yadda muka yi da Usman din, idan ta ji sauki ki dawo.’ 

A zuciyar Rukayyah ta ce har yaushe? Ai ni nan ba zan wuce sati ba, sai ka ce wata mara abin yi?

Cikin motarshi ta same shi a zaune kafafunshi duka biyu suna waje, yana magana da mai dakinsa cikin wata irin lallausar murya da ta kasa amincewa ta yardarwa kanta ta Saifuddeen ce.

 Jin irin kalaman soyayyar da ake yayyafawa, ba shiri, ta ja da baya, ta jingina da murfin motar tana mai duba agogon hannunta. 

A kalla mintuna talatin ta share a tsaye, kamar bai san da halittar mutum bil’adama na jiransa ba. Wayarsa kawai yake yi cikin nishadi(looking so classy and gentle). 

Tana shirin komawa ciki don haushi ya rufe wayar ya dauke kafafunsa ya mayar cikin motar, ba kuma tare da ya dube ta ba ya ce “kina iya shigowa”. To anan fa ake yin ta.

Ya yi kicin-kicin da fuska, yana shirin ganin inda za ta zaba don zama. A ganinsa ba karamin ci-baya ba ne ya jera da Rukayyah a gaban mota, ga wani zurmemen hijabi bakikkirin kamar tsumma ta zurma. Sannan ba karamin faduwa ba ne ta kame a baya ya tuka ta, to yaya kenan?

Rukayyah sai ta katse mai tunani ta hanyar bude gaban mota ta kame abinta, ita ma huci take na shanyatan da a kai a tsaye minti talatin kamar wata mai neman aikin lebura a DAMBATTA SHIPPING? Shi ma a fusacen ya fisgi motar, kamar wanda ya dauko tulin kashi, yana Allah-Allah ya sauke shi, ko ya samu sa’aida. 

Ba ta taba shiga mota mai dadi da ni’imar wannan ba. Wato dai wannan ita ce Opel-Astra da take jin labari a Magazine, websites da sauran kafafen tallace-tallacen motocin ‘General Motors’din Amurka. Tana da yakinin, wanda ya zabi motar gwani ne wurin iya zaben abubuwanjin dadin rayuwa masu burgewa, sai dai kam a ganin ta bai iya zaben abokiyar rayuwa ba. 

Wata irin mace salalab, siririya kamar bulala, ba gaba, ba baya, irin matannan zokala-zokala da ta ke gani suna (fashion parade) a talbijin masu kama da zangarniyar dabino, sai dai fa fuskar nan mai shegen kyau ce, da ta ji hanci da ido, gami da tsararren bakin sumba (kissable lips). A wurin MANYAN MAZA irin SAIFUDDEEN ALEEYU DAMBATTA, wadannan su ne mata na sanyawa a gaban mota, na fita tsara, na shiga taro. Wadanda a tsaye za ku goga kafada-da-kafada da su, har wani lokaci su kere ka a tsawo. 

Ta taho da gudu ta kama mijinta a falon, suna wasu irin abubuwa da Rukayyah ba ta taba gani ba har da su tande-tande da lashe-lashe kamar wasu mayunwatan mayu.

 Ko da yake ta kan gani jefi-jefi a fina-finan India da na Turawa, wai sunan shi soyayyah (Romance). Saidai bata taba gani a zahiri ba. Sai da suka nutsu, Salima ta kyalla ido ta bayan mijinta ta hango Balarabiyar budurwar, santaleliya jawur da ita, maimakon Yagana, baka-kirin. 

Wannan yarinya ba ta da maraba da SAIFUDDEEN ALIYU DAMBATTA a fuska, yatsu da santala-santalan kafafunnan nasa.

Ta zare zurmemen hijabinta, wanda ya addabe ta da zafi, hakan ne ya bawa Salimar damar hango zahirin kirar yarinyar sosai kamar tarwada. Ga wasu yala-yalan real gashi na reto. 

Tana linke hijabin tana sakar mata lallausan murmushi. Ta daga mata fararen hannuwanta da suka sha adon bakin lalle a kan kowanne dan yatsa, gami da zobban farin zinare (white gold) a yatsunta uku, sai walkiya suke ta ce cikin wata irin sassanyar murya.

‘Hi, matar Yaya!.”

Ko kifta ido ta kasa, tana kokarin tuno inda ta taba ganinta. La shakkah ta taba ganin fuskar ko da sau daya ne. Sai dai ta manta a inda ta gantan. 

Wanda tun a lokacin ba ta kwanta mata ba, ba ta yarda da ita ba, kuma ba za ta ce ga dalili ba. Sai dai can a karkashin zuciyarta ta san tsabagen kyawun yarinyar da kamannin ta da Saifuddeen ne ya mintsini zuciyarta. 

Ba tare da jiran umarni ba (Rukayyah - Akarambana), aka tura jaka ji ka ke keceeey……. Har tsakiyar hadadden falon da ya fi mata kama da fadar marigayiya Stella Obasanjo, ko ko falon Titin Atiku. Kai wuce nan. Ta ce a ranta. 

Ya fi kama da falon Turai ‘Yar Adua. Irin fulullukan nan da take gani tasoshin (Interior decoration) na tallan su cikin talbijin daga kasar Italiya.

Shi dai maigidan duk ya dabar-barce, na irin mazannan masu tsananin gudun bacin ran matansu. 

Ya karasa ga ‘yan mitsi-mitsin (leather seats) gajejjeru farare sol masu numfashi da suka taimaka sosai wurin kawata (black and white) falon, tare da daukar (remote) yana karo karfin (split), domin ta kawar mai da dan gumi-gumin da yake yi na tsoron hukuncin da Madam, za ta yanke masu, shi da Rukayyan, wanda ya tabbata daidai yake da fuskantar fushin, Alhaji Dambatta. 

Madam Salima dai na nan tsaye inda suka bar ta, tun bayan da mijin ya yi kokari ya zame jikinsa saboda kunyar idanun ‘yar kanwallen da ke tsananin ganin GIRMAN sa, ya yi ta maza (in ji mata) ko ko ya yi kundumbalar cewa.

‘Baki gane ta ba ne?’ Rukayyah ce diyar Kawu Usman kanin Hajiya.’

Ta dan yi yake, amma idanun nan farare kal, sun kada sun yi jawur, kana ta daure ta iso kusa da shi ta zauna, tanakokarin yin matashi da cinyoyinsa cikin alamu na maras lafiya ta ce, 

‘Ai fa ga kama nan. ‘ Bata kuma kara juyawa ta kalli Rukayyan ba, haka ba ta ce da ita ga wuri ki zauna ba.

Rukayyah dai ko a jikinta, karewa ma ba ta san suna yi ba; domin san da suke maganganun su waya take yi da Rabi. 

Da ta kammala ta karasa daya daga cikin kujerun falon nesa da su ta harde kamar yadda take yin zaman kujerarta, wato sai ta debi kafafunta biyu ta mikar da su a kan kujera, ta dauki daya ta dora bisa daya, tana fuskantar talbijin. Ba ta kara kallon su ba haka suma ba su kara bi ta kanta ba. 

Can kuma ta ji kamar cikin dusasshiyar murya kankanuwa Saifuddeen na cewa, ‘haba Salima… ki bari… ki bari… don …. Allah.’ 

Daga baya kuma ya mike da sassarfa ya yi saman bene ta rufa masa baya ita ma da gudu tana fadin da ka tsaya mana, idan ba tsoro ba…’ Daga haka ba ta kara jin duriyarsu ba, har karfe sha dayan dare.

Wayarta da ke gefe ta yi kabbara alamar shigowar kiran wayarta kenan, sunan Hajiyata ya bayyana a fuskar wayar, ta mika hannu ta amsa da hanzari ta ce,

 ‘Hajiyata ba ki yi barci ba?’

Ta ce, ‘Na kasa barci Rukayyah, tunaninki nake, sai yanzu nake cewa da na sani da ban takura ki kin bi su ba, da na bi shawararki, na tura Rabin tunda ba sabawa kukai ba na san ba za ki ji dadin zama ba, ba za ki sake ba.’

Ta ce, ‘Ba komai Hajiya, kada wannan ya dame ki, in ba da hakan ba ai ba za a taba sabawar ba.’

Ta ce, ‘Haka ne, in ce ko dai dakin kwanan da suka baki mai kyau ne, kuma ya wadace ki?"

Rukayyah ta yi dan jim, ta daga fararen idanunta tana walainiya da su cikin kallon tafkeken kayataccen falon da aka yasar da ita, aka mance da ita kamar shara, ta ce a ranta « yeah… it’s indeed a beutiful room! ‘Don haka a fili sai ta ce 

‘eh, ba abin da babu Hajiya, toilet din dakin ma wallahi (Jacuzzi), wanda nake ce da ke ina so din nan?" 

Hajiya ta yi dariya ta ce a ranta Rukayyah ba za ta taba daina wautar ta ba. A fili kuma ta ce ‘to ai shi kenan mu kwana lafiya, baki da sako gun Aminan?’

Ta ce ki gaishe ta dai, amma Hafiz ya baki kilishi ki kawo min, ki ce masa ya duba dakina cikin lokar mudubi na akwai akwatun (kayan zane) na, duk ya baki ki taho min da su, da zan taho na sha’afa ban taho da su ba.’

Cikin mamaki Hajiya ta ce ‘kayan zane? Wane irin kayan zane?’ Ta ce lah! Hajiya baki san ni Archititect ba ce?’ Ta ce ‘ina na sani, babu damuwa zan karbo miki’. Suka yi sallama cike da kaunar juna.

Da shirun ya ishe ta don dai ita ba gwanar kallon talbijin ba ce sai ta kira Nafisa, sai da wayar ta yi ta burari ta gaji ba a amsa ba, ta sake kira, wannan karon ma sai da tayi kamar ta tsike kafin Nafisa ta dauka. Tun kan su gaisa ta katse ta da cewa.

‘Wai ke kin dauka kowa ma gwauro ne irin ki? Da za ki dinga kiran masu aure during bed time? (Lokacin kwanciya barci).’

Rukayyah ta kama baki, kafin ta samu abin fadi Nafisa ta ci gaba da cewa, ‘zan kira ki da safe, yanzu lokacin cherie na ne.’ Ta kashe ba tare da ta saurari amsarta ba.

Haushin da Nafisa ta bata ba kadan ba ne. Ta zuba uban tagumi da hannuwa bibbiyu tana zancen zuci. 

Wato dai ita diya mace duk kyawunta duk isarta duk kudinta duk mulkinta, haka duk iliminta. Gatanta da martabarta shi ne dakin aurenta. 

Yanzu da a ce tana da aurenta ita ma, wa zai ce ta zo aikin kuku gidan mutane har a dinga wulakanta ta irin haka? 

Ta yi filo da jakar hannunta ta mike kafa sosai a kan doguwar kujera ta kwanta. Ba jimawa barci mai nauyi ya dauke ta.

an cikin barcinta a tsakar kanta ta dinga jiyo gunjin kukan Salima. A firgice ta tashi ta zauna daram da duwawunta, tana ware idanu kamar masaki. 

Iska ta dauko mata rikicin da ake tafkawa tsakanin mata da mijin, abin ki da dare, ko’ina ya yi tsit. Sai dai duk kaifin jinta, ta kasa jiyo mai Saifuddeen ke fadi, wanda ke magana cikin lallashi da kwanciyar murya, sai hargagin Salima.

“… akan me za ka ce in bata daki, sai ka ce wata kishiyata…. Yaya zance ka je ka dauko min kanwata sai ka dauko min ‘yar uwarka? An yi ne da biyu, tunda ba tun yau ba na san ana bakin cikin kwanciyar hankalin da nake da shi a cikin gidana….

Da alama wannan karon Saifuddeen din ne ke magana, har ta yi nasarar jiyo kalmarsa ta karshe wadda ya fadi cikin kosawa, 

‘To ni ya zan yi, ya ki ke so na yi for Allah’s sake Salima….?”

A fusace ta katse shi da cewa, ‘Ba wani Alhaji, wannan duk munafuncin Hajiya ne….’

Ya yi magana cikin babbar murya wannan karon da ta kada ‘ya’yan hanjin Rukayyah, fitsari ya kulle mata mara har ya soma diga.

‘It’s enough! Enough Salima, ki shiga hankalinki ki san abin da ki ke gaya mini!! Hajiyar tawa ce MUNAFUKA? Kada ki kara fadin abin da zai sa in wulakanta ki. 

Na fada miki tsakani na da Allah, ba ni na ce Rukayyah ta zo ba, Alhaji ne…

Idan kuma ba ki yarda ba, ki yi duk abin da za ki yi, amma Rukayyah ba zan maida ita ba sai ranar da suka ce ta dawo don kansu, ki iya furucinki, kada nan gaba ko da wasa ki maimaita irin furucin da ki ka yi mini. 

Zan jure komai amma BAN DA A TABA MUTUNCIN HAJIYA. Kuma wallahi zargin ki da rashin yarda, shi yake janyo miki rashin kwanciyar hankali a kullum.

Tun kan in san ki, na san Rukayyah, tun tana shekaru goma take zuwa gidanmu, wallahi da son ta nake da ke din nan ban aure ki ba.

 Kuma da Hajiya so take in aure ta, wallahi ba sai ta turo ta gidanki ba. Umarni ne kawai za tayi, ba ni kuma da yadda zan yi in tsallake. 

To Hajiyata, ba haka take ba. Ba ta taba budar baki ta fadi wani abu na muzantawa a kanki ba. Amma ke kullum cikin zarginta ki ke, da rashin kaunarki.

 Ke din nan wallahi ba ki isa tasa miki ido ba. Ke din banza! Ko me za ki fada ki tsaya a kaina, amma wallahi duk son da nake miki zan iya hakura da ke…..’

Jikin Rukayyah sai rawa yake, saboda razana, daga baya kuma ya yi sanyi kalau. Ta juya ta kwanta a barin kafadunta na dama, ta runtse ido tana mamakin Salima.

‘Wai Hajiya ta turo ta don Saifudden ya aure ta…. Wai Hajiya ta kulla munafunci….’ Ta ce a ranta ‘wai me yasa wasu matan suke irin haka ne?

Ita wallahi ba ta taba tunanin haka ba, ba ta taba kawo hakan a ranta ba. Ba ta taba tunanin ta so Saifuddeen ba daidai da rana daya.

 Kwata-kwata baya a layin irin mazan da take da burin hada rayuwar ta da su, kuma bai taba burge ta ba.

Baya ga igiyar rakumi da ta yi nesa da kasa a tsakaninsu, ba ta taba sha’awar yin auren zumunci ba, domin tana ganin auren mugunta ne, auren tauye hakki, wanda za a dinga kwarar daya daga cikin ma’auratan. 

Balle kuma auren MAI MATA. Allah ya tsare ta! Har kullum kaidin Jummai ga uwarta fresh ne cikin tunaninta. (Allah sarki rashin sani!). 

Da Salima ta san yadda take da mijinta da watakila ba ta bata zuciyarta ta bata ta mijinta ta kuma tsaya tana tada hakarkarinta haka a banza ba.


A ganinta wannan hauka ne muraran, domin ya wuce a kira sa kishi. Kuma abin da Salima ta yi kanta ta zubar. 

Ko Saifuddeen bai yi niyyar kula ta ba, yanzu dole ya kula ta. Tunda ga shi ya gani a zahiri, ba ta son nasa, ba ta mutunta nasa. Har uwarsa ma, ba ta ganin girmanta, wannan rashin wayo ko rashin hankali har ina?

Ai kuwa tunaninta daidai ta yi shi. Jin sa ta yi yana saukowa daga benen cikin zazzafan taku, dam-dam-dam kamar ya fasa tayal. 

Ta gintse idonta da karfi, cikin tsananin tsoro da razana. Ta dauka ya hango ta ne a zaune tana sauraron rigimar su shi da matar shi ya zo ya yi mata barin makauniya. 

Ta bi ta kankame jiki a wuri daya, ta kamo jakarta ta rungume, yadda ba za ta sha wahalar samun kudin achaban da zai danga nata da gidan Hajiya ba.

Ji ta yi yana jan gefen rigarta da karfi, ‘Ke RAK, ke Rukayyah… Rukayyah, ya za ki kwanta a falo?"

Ta saki wata irin kakkarfar ajiyar zuciyar samun tsira. Ta bude (blue)din idanuwanta a hankali tana dubansa. Sanye yake da (Pyjamas) farare sol samfurin (Mark & Spencer), ya kama tsakiyar su ya rike da hannunshi na hagu, amma hakan bai boye bakin lallausan gashin da ke kwance luf a kirjinsa ba, sai sheki yake cikin hasken lantarki. 

Ashe dai kallon tsoro ko ko kallon kiyayya take yi wa SAIFUDDEEN ALIYU DAMBATTA. Yau ne ta ga zahirin Saifuddeen sak, dole Salima ta haukace da kishin abinta. 

A kamanni kam Usman Jalingo ne sak, amma a launin murjewar fata da gargasar kuruciya shi ne za ka bambance su. Fari ne sol, in ba ta yi kuskure ba ta ce har ya fita. To a zahirance ba fin ta ya yi ba, jin dadi da hutu ya fita.

Idan a ce za ta dauko mudubi ta kara, to da fuskarta ce za ta gani a fuskar Saifuddeen, sai dai wannan ta maza ce da suka amsa sunan MANYAN MAZA. 

Ita dai ta san ita kyakkyawa ce mai alfahari da kyawun nata a ko’ina. To amma ko ita da jininta bai son dan Aliyu Dambatta, ta san ya fita kyau, ya dara mata nesa ba kusa ba.


Iyakar kushewar mai kushe, ba zai ce ga abin da bai da kyau a jikinsa ba, sai dai ko a halayya. Wannan din ma sai mutane kalilan na kut-da-kut, kamar uwa, uba da matar da so bai rufewa ido ba, kamar Salima Modu.

Duk wadannan nazarai ta yi su ne cikin ‘yan dakikai, shi ma tunanin da ya yi a kanta cikin ‘yan dakikan Allah ya yi yawa da su. 

Mafi rinjaye shi ne Rukayyah is a sleeping beauty. Wato irin mutanan nan da ba ka ganin hakikanin kyawunsu sai in suna barci.

Da kuma ta bude idon, ya ga wasu irin idanuwa blue kamar dawisu. Irin idanun nan da kuka ko barci, bacin rai ko farin ciki baya canza musu launi. Ya kuma gano dalilin Salima na tada musu hankalinta a kan sai ya maida Rukayyah inda ya dauko ta cikin daren nan. (Rukayyah ba irin matan da namiji zai kalla ya iya kawar da kai ba ne, komai walittakarsa). 

Sannan ko uwar da ta haife shi ma ba ta yarda da shi ba a kan Rukayyah, shi ma kansa bai yarda da kansa ba. To (why MATARSA)? 

To amma ya dace su yi mai uzurin ko shi ne bunsuru wurin neman matan, ba zai taba neman Rukayyah ba, bai kuma taba jin birbishin son ta ba a zuciyarsa, sai haushi da take ba shi. Rukayyah ai Nafisa ce, idan har zai iya taba Rukayyah ashe kuwa zai iya taba Nafisa. 

Duka ba ma wannan ba, Rukayyah ba ta daga cikin classiques din da har yake jin zai iya hada jiki da su, bar ta dai a sister n, irin wadanda suka zame maka dole. 

Hakan nan sai yau ne ya ga abin da Hajiya ta dade tana fada masa watau shi da Rukayyah kamar an tsaga kara ne. Nafisa ita ce mai kama da ‘yan Dambatta. 

Ya yi tsaki cikin jin haushin kansa da abin da ya tsaida shi ga kallon Rukayyah ya ce

 ‘kin wani tsaya kina kallon mutane, kamar yau ki ka fara ganinsu, taso mu je in nuna miki daki.’

Ba musu ta mike ta dauki jakarta ta rataya, tana shirin kama akwatin ya dakatar da ita ta hanyar daga mata hannunsa na dama, ‘no, bar min kawai’. 

Ga mamakinta sai ya sa hannu ya dauki akwatin ya yi gaba, ta bi shi a baya kamar mai ciwon kafa.

A saman benen dakuna ne a rurrufe har guda biyar, kofar daya a bude take, ga kuma hasken fitila nan tana iya gani da ya ratso ta karkashin kofar, ranta ya ba ta dakin uwargida Salima ne kenan. 

Ya aje jakar Rukayyah a kofar daki na farko ya shiga dakin da ke buden ya jawo (drower) jikin mudubi ya fito da makullaye ya dawo ya soma gwargwadawa. 

Ita dai tana tsaye jikin karfen bene, tana mamakin fasihin maginin da ya kwalmada karfe da rodi, siminti da katako ya gina gidan Saifuddeen Aliyu Dambatta, (Arch. ABDULHAKIM KHALIL RIBADU) (Zuciyar Mutum).  Domin hatta rufin gidan abin kallo ne, wanda aka yi shi da wani irin gogaggen katako mai sulbi kamar tile.

In ba ta yi kuskure ba hakika gidan ya fi na Aliyu Dambatta, a fasali, tsari, hikima da gwanintar da aka yi amfani da su wurin ginin, sai dai karami ne wato daidai mace daya da ‘ya’yanta. 

Abinda ta lura shi ne kwata-kwata babu daki a (main) falon da ke kasa, sai a wajen gidan, wadanda aka tanda domin ma’aikata masu share-share da goge-goge. 

Kenan gidan kwata-kwata ba a gina shi da zummar amsar bakin kwana ba, sai su da suka zamewa masu gidan dole, kuma babu yadda za a yi da su. Sun zama duwawu dole a zauna da su, in har ana son zama lafiya da iyaye. 

Da kyar ya samu mukullin da ya bude dakin. Don haka ya soma kokarin zare shi daga jikin ‘yan uwansa ya mika mata. Dakin duhu-dudum, ya kunna makunnin lantarki haske mai ni’ima ya wadaci dakin. 

Ya shiga ya ajiye akwatin ita ma ta shigo. (Salima da ke leken su ta taga, sai ta fashe da kuka). 

Ya kalli ko’ina fes yake, ba tare da ya dube ta ba ya ce ‘duk abin da ki ke bukata da safe sai ki gaya mini’.

 Ta tura baki cikin gajiya, amma shi a gare shi duk tsabar wulakancin ne da samun wuri. Ta yarfar da hannu gefe.

‘A’a na zo da komai na, kuma Hajiyata ta bani kudi, I need nothing.’ 

Ya juya yana hada hanya ba tare da ya ce komai ba don takaici. Wato ita wannan ‘yar banzar yarinyar ba a iya mata. 

Ashe gumu na biyu, na jiransa. Salima ta rufe kofar ta gam da mukulli. Ya tsaya a jikin kofar cikin rada yake kiran ‘pls Salima… ki bude.’ Ta yi banza da shi. 

Ya sake kwantar da murya kamar marayan da ya rasa uwa, 

‘Haba sweety, kin san fa ba mu kadai ba ne a cikin gidan….’Ta daga murya cikin kuka kamar ta kashe kanta saboda azabar kishi ta ce.

‘Sanin cewa ba ni kadai din ba ce, yasa na kulle tawa kofar, sai ka je ka kwana da ita, kai mai dangi.

 Gobe da sassafe insha Allah zan bar muku gidanku. Dadin abun dai nima ba daga sama na fado ba.’ 

Ya ce a wahalce, ‘… Salimahhh, kashe ni ki ke so ki yi?’

‘Ka mutu din mana ni ina ruwana…?’

Ya ce, ‘Na ji babu ruwanki, to miko min makullan dakina.’

Shiru ba ta amsa ba. Ya ci gaba da magiya kamar wani sabon maye, sannan ta dauko mukullan ta zo bakin kofar ta bude kadan ta zuro masa. 

Ita da mukullin ya hada ya yi amfani da karfinshi na da namiji ya maida ta dakin ya shige aka banko kofar ji kake garammmm! Kamar tashin duniya. Sannan ne kunnuwan Rukayyah suka huta. 

Ta muskuta ta gyara kwanciyarta, ta rungume filo a kirjinta, amma barci ko sama ko kasa ya ki zuwa, ta neme shi cikin idanunta ta rasa.

Tunani daban-daban suka rika zowa Rukayyah. Wasu abubuwa da dama da take tunani game da Saifuddeen yanzu ta amince duk ba haka ba ne. Rashin zama tare ne da rashin fahimtar juna ya  kawo haka.

Ashe gaskiyar Rabi ne ba duk masu kudin ke da hali iridaya ba. 
Tabo na farko da ta yi wa irin su Saifuddeen na girman kai ya shafe. Ta fahimci mutum ne mai saukin kai matuka, kuma irin mazan nan da duk son da suke yi wa mace, ba za su yarda ta raina masu iyaye ba. 

“Saifuddeen ga macen da yake so, bawan ta ne.’

Rukayyah ta ce a ranta. Wato dai abin nan ne da ake cewa wargi ma wuri shi ka samu. Duk irin jan ajinsa da kwarjininsa gami da fadin ransa a waje, dubi yadda mace ke tamaula da shi a cikin gida. 

Wannan ita ce MATAR DA YAKE SO. Su da ba su ganin dariyar sa da fuskarsa, don baya son su ne.

 Amma tana da yakinin in ita ce tayi dace da miji mai sonta irin haka, kamar yadda Saifuddeen ke son Salimah da ba haka za ta yi wa ‘yan uwansa ba.

A ganinta da Salima mace ce mai wayo, sai ta yi amfani da wannan damar ta ja Hajiya da ‘yan uwanta a jiki, ta karrama kowa nasa ko kare ne kuwa. Hakika da ta yi dacen suruka, irin dacen da ba kowacce mace ke yi ba. 

Domin Hajiya uwar kowa ce, mai nuna nata ba nata ba ne; na wanin ta shi ne nata. Da ko shi Saifuddeen din Hajiya ba za ta bari ya bata mata rai ba, sai dai shi nashi ran ya baci.

A ganinta in Salima ta ci gaba da wannan halayyar tata, wata rana kwabar ta za tayi ruwa. Abin nufi kaunarta za ta raunana a zuciyar mijinta.

 Sannan Hajiya da Alhaji ba sakarkarun iyaye ba ne kamar yadda take tunani, da za su yi saken da mace za ta raba su da dan da suka tsugunna suka haifa mata, suka yi ta wahala da shi har ya girma ya kai munzalin da har ta gani ta aura.

Hajiya ma’abociyar sallah da addu’a ce, safe da rana, dare da yamma carbi ne a hannunta tana Hailala tana ambaton Allah.

 A kan kunnenta rannan ta ji Hajiya ta daga hannu cikin talatainin dare tana yi wa Saifuddeen addu’a a kan Allah ya raba shi da kaidin mace ! Allah ya tsirar da shi daga matar da ba ta nufin shi da ALHERI. Kada Allah ya hada shi da matar da za ta raba ta da shi. Tana rokon Allah yasa ya zama namijin duniya, namijin gaske kamar mahaifinsa. Yaya kuwa za a yi Allah ya maido da wannan addu’a?

Hakan nan wannan wulakanci ko ko dabbanci da Salima ta yi mata, ko kuma ta ce ta yi wa mijinta a kanta, da wannan karramawa da yayi mata, gaba daya ya canza tunanin Rukayyah (from negative to positive), a kan Saifuddeen.

 Ta kuduri aniyar nunawa Salima ita din ba ta daga cikin irin dangin mijin da ke bin matan ‘yan uwansu suna wulakanta su.

Hakan nan ita ba daya take da ‘yan kauyen Dambatta ba, ita cikakkar Bafullatanar Jalingo ce (Kunya ku ka sani ba tsoro ba). To kunyar a ajiye ta gefe, tunda kunyar maras kunya ai asara ce. 

Ta yi aniyar rike amanar da ta daukarwa Hajiya na kula da cikin dan ta da iyakar iyawar ta, tare da yi masa biyayya kamar yadda Hajiyar ta roka daga gare ta, amma ba ruwanta da wadda ba ta san mutunci ba.

Don haka tunda Asuba ta katse barcin idanunta, tayi sallah ta yi lazumi gwargwadon iko. To daga nan fa ta mike ta sauko kasa ta soma neman kicin kusufa-kusufa har Allah ya ba ta ikon samon shi a wata kofa da ke like da falon.

Kasancewar alfijir bai gama ketowa ba, ta kunna fitilun kicin din. Kicin har kicin, babu na’urar da babu, to amma fa babu kintsi ko kadan.

Ga warin rubabben nama, a gefe dankalin turawa da kayan miya kwando guda duk sun rube, ruwan na tsiyaya kasa ta kasan kwandon, ta ce to amma gida kamar na Saifuddeen a ce babu mai aiki in matar gidan ba ta da lafiya? Oho su suka sani. 

Sai a lokacin tatuno zancen da ta ji suna yi da Hajiya jiya na cewa sun tafi biki Maiduguri har tsayin sati daya, da suka dawo kuma uwargida ba lafiya, watakila dalili kenan da kicin din ya kazance? Sai ta nade hannun riga ta hau gyara.

Kauda wannan, wanke wancan, goge nan goge wancan, tuni ko’ina ya hau kyalli. Sai da ta gamsu da (neatness) din kicin din, yadda za ta ji dadin aikin ta babu kyama, sannan ta koma tunanin abin da za ta girka. 

Ta bude deep freezer ta ga nama kala-kala, amma duk sun yi mugun kankara ta yadda ba za ta iya fitar da su ba. Hajiya ta gaya mata cewa Saifuddeen abinci sosai yake ci da safe kafin ya fita ba wai soye-soye ba, don in ya ci kuma shi kenan bai kuma cin wani sai ya dawo ofis da yamma. 

Don haka ta dora ruwan zafi ya tafasa, ta yi ta kwarawa wata lubebiyar kaza tana bambaro ta har ta samu ta fita da kyar. 

Nan da nan ta yayanka ta hada hadadden chicken cottage da ya ji kayan kamshi, albasa da attaruhu, ta kuma hau kici-kicin kwabin alkubus, da ta kammala ta rufe shi a gefe don ya hau, ta bude ciki lokas ta dauko steamer wadda za ta turara shi.

A cikin firinji ta samu ganyen alayyahu da kabewa, don haka ta yi kokari ta kara bambaro naman saniya, ta yayyanka ta dora a wuta da albasa da curry wanda za tayi amfani da shi cikin taushen, ba ta sa agushi ba taushe sosai irin ta Mama Amina mai zakin kabewa da daddadan dandano.

Sannan ta ciri agada ta soya da chips wanda za a ci da kazar. Aikin ya dauke ta awanni uku cur, har karfe tara na safe, sannan ne ta samu ta kammala komai, ta gyara wurin kamar ba ayi komai ba, ta kwashe komai ta kai dining sannan ta yi wanka ta soma sana’ar. 

Yau kuma su Rukayyah hadewa a kai cikin Pakistan ruwan goro, turrare(dark orange)mai adon kananun stones bakake, ta tattare sassalkan gashin nan ta kai shi tsakiyar ka kamar kullum. Rukayyah ba ta son ta daura kallabi don haka yau ma ta yafa gyalen a kanta. 

Saikarfe goma daidai ta ji fitowar oga Saifudden da uwargida Salimah, suna sauka kasa.

Tana kallon wayar ta nata tsuwwa idan ta duba ta ga Nafisa ce sai ta dauke kai ta ci gaba da abin da take ta kyale ta har ta tsinke. Daga karshe Nafisah (tedt) ta yo ta ce,

Ki yi hakuri ki dauki wayar ‘yan mata ki ji abin da zan ce miki, wani daddadan albishir ne, terribly sorry…..’ 

Ita ma ta maida mata da cewa 

‘yanzu lokacin hutun gwauraye ne, bana amsa wayar masu aure ba ne.’ 

Ta sake turo wani ta ce ‘don Allah ki yi hakuri ki dauka, kaina bisa wuyana my dear sis, na amshi laifina.’ Sannan ta sake bugowa.

Sai da ta yi kira sau uku kamar ba za ta dauka ba, sannan dai ta dauka. Jan aji irin na Rukayyah har mamaki yake ba Nafisa, ta ce, 

‘Ran ta Aliyu ya dade. Tuba nake, kaina bisa wuyana!’

Rukayyah ta kwada tsaki ta ce, ‘Wallahi da na san abin da za ki ce min kenan da ban dauka ba.’

Da sauri ta ce, ‘Don Allah da gaske ne kun bata da Aliyun naki?’

Rukayyah ta ce, ‘Eh, sai me?’

Nafisa ta ce, ‘Thank God, kin san Allah ba ki ji dadin da na ji ba.’

Rukayyah ta kama baki ‘Saboda dama kina bakin ciki?”

‘Wallahi ba haka ba ne, ni dai kawai dama bai kwanta mini ba, na dade da wani buri cikin raina a kanki. Amma dai yanzu ba wannan zancen ba ne, zancen Kanal Idris ne aminin Baban Abdul.

Wallahi tunda ya ga hotunan da muka yi a wurin lunching din Bilkisu ya haukace min da lallai sai na kawo shi Jalingo. 

Kullum wayar safe daban ta dare daban, jiya har sha biyun dare yana gidan nan ya kafa mana kahon zuka ni da Baban Abdul, to da wannan satin za mu zo kuma Alhaji ya fada min kin taho Legas, na fada masa ya ce ba damuwa mu zo. Wallahi irin choice din ki ne Rukayyah baya da mata kuma…..’

Rukayya ta katse ta, ‘Saurara haka don Allah aku, kina da masaniyar cewa har yanzu ba a warware zancen Aliyu ba ko?

 Nima nan ban san matsayina ba, gani nan ne dai kawai amma hankalina ba a kwance yake ba, na yo gudun hijira ne saboda haka ki rufa min asiri ki bar ni in fita daga tsaka mai wuyar da nake ciki. 

Wallahi ni yanzu ba ni da ra’ayin aure ya fice mini, gara in ci gaba da karatu in samu nutsuwa, mazan nan duk makarya ta ne Nafisah ki rabu da su yadda ki ka gansu. 

Dadin bakin su da rawar jikinsu akan mace ya daina rudarki. Goben nan insha Allah zan sayo JAMB in cike da sakamako ya fito in fara karatu a ATBU.’

Nafisa ta yi murmushi ta ce, ‘Karatu ai baya hana aure, kuma ai ba duk mazanne suka taru suka zama daya ba, abin dace ne kawai RAK! 

Don haka ki nemi zabin Allah, ba wai zabin ran ki ba.’

Gaban Rukayyah sai da ya fadi da jin kalmar da Nafisa ta ambata. Babu wanda ke kiranta da wannan suna a duniya, sai mutum daya. 

Ta bata shiru na dan lokaci, ta dade ba ta yi magana ba har Nafisa ta yi tsammanin ko ta ajiye ne, can ta daure a hakali ta ce.

‘Nafisa, a ina ki ka ji wannan sunan?”

Ta kyalkyale da dariyata ce, “A bakin da ki ka san kina jinsa. NI da Allah bani Hajiya, idan mutum ya biye wa surutunki sai ki cinye mai credit, alhalin kuma ba biyan shi za ki yi ba.’

Rukayyah ta hadiye mamakinta ta ce, ‘Ke ni fa ba a gidan Hajiya nake ba.’

‘A ina ki ke?”

Ta sake yin jim. Ta rasa me yasa duk wani al’amari da ya shafe shi yake da nauyi a harshe da zuciyarta. Can dai ta daure, a hankali kamar mai ciwon baki ta ce,

 ‘A gidan Yayanki, Alhaji ya turo ni girkau, saboda matar gidan na fama da laulayin ciki.’

Nafisa ta mrumusa ta sake murmusawa, ita ma a hankalin ta ce, 

‘Yayana, baya da suna?"

"Ni sunan ne wallahi yake bace mini, wata ran in ce Shamsuddini, wata rana in ce Kamaluddini. Da na ga ba zan iya bambancewa ba sai na hakura da fadi kwata-kwata.’

Nafisa dai dariya take sosai ta ce, ‘Ashe kina nan kina shan haushi. Ai ni zuwa gidan ‘yan gayun nan ya fi karfina.’

Ta ce, ‘Nima ya fi karfin nawa, to amma ya zan yi tunda Alhaji ne ya sani?" Cikin dariyaNafisa ta ce.

‘Dadi na da Alhaji kenan, akwai son kulla ALHERI, don Allah kar ki sake ki fito gidan nan ba a kulla ALHERIN nan ba…..’

Cikin rashin fahimta ta ce, ‘Nafisaah… ban gane ba…’

Ta ce, ‘Ai dama ba za ki gane ba, to tunda ba ki gane ba, je kitambaya min Yaya Saifuddini.

‘Wane ALHERI ne Alhaji ke son kullawa a tsakaninku? Wane ALHERI ne, ke tattare da tarayyarku?’

Ta kashe wayarta ba tare da ta sake sauraron Rukayyah ba, ta bar ta da buhun tunani. Sake da baki. Ta samu kanta da maimaita tambayar Nafisah 

‘….wane ALHERI ne, Alhaji ke son kullawa a tsakaninmu????"

[12/17/2019, 19:15] Takori: Wannan turaren mai kashe mata jiki da laka, ya bakunci hancinta. Ko dayake ta dade tana sunsunar tashin kamshin sa cikin dakin amma hirar Nafisah ta dauke mata hankali bai sa ta juyo ba. 

Sai yanzu ne ta waiwaya bayan ta a hankali suka yi ido hudu da wanda ake gulmarsa. Ya hade cikin shigar da ba ta taba ganin ya yi ba, wato Kaftan na shadda mai laushi (Excellencior) ruwan siminti yana rike da hular shi a hannun dama bai sanya ba.

Da alama ya dade tsaye a bakin kofar ta, ba mamaki duk hirarrakin da suke yi ita da Nafisa ya ji su.Kuma wani kuskure da ta yi shi ne hands-free da ta saka a wayar, yayin da suke hirar. Kwarjininsa da cikar zatinsa ya soma kidima ta, musamman da ya kasance ba su taba kadaicewa tare na lokaci mai tsawo haka ba. Ta samu kanta cikin gigicewa ba ta san san da ta yi cilli da wayar hannunta ba.

Wani irin asirtaccen kallo yake mata mai tada tsigogin jikin duk wata lafiyayyar mace. To hakan ce ta faru da Rukayyah. 

Ba ta san san da ta zame daga bakin gadon da take zaune ba, ta yi zaune dirshan a kan carpet bisa kafafunta ba, ta sunkuyar da kai ta manne ido tana murza yatsun hannunta kamar mai laifi, ko kuwa makaryacin da ya nannaga karya aka kure shi.

Ya karasa shigowa cikin dakin, ya jingina da bango ya harde dogayen hannuwansa a kirji, yana murmushi ya ce, 

‘RAK, kenan! I just come to thank for the delicious break fast (Na zo domin in gode da kyakkyawan karin kumallo). Amma ke kin ga ya dace mu cinye abincin, wadda ta sha wahalarsa ta samu sudi?”

Cikin daburcewa da sarkewar murya ta ce, “… ba… ba komai ai. Bana cin abinci mai nauyi da safe, Yana haifar min da indigestion (bacin ciki). 

Ya jima yana kallonta da sauraron yadda take furta lafuzzanta a tausashe. Kai ba ka ce ita ce mai kankanbar nan da giringidishi da soyayyen ido ba. Bai yi zaton fitsararriyar yarinyar akwai namijin da zai iya razana ta ba.

 Ashe dai duk mata daya suke, wurin rauni, da saurin karaya? Ji-ji da kan nata, karambani da fitsarar tata, ta san a inda take yin su (a gaban Hajiyarta). 

Shi kadai ya yi murmushi ‘Duk da haka ki zo mu je, ko tea ne sai ki sha, saboda amanarki Hajiya ta ba ni dole in kula da cin abincinki.’

Ba musu ta mike saboda rudewa kodankwalin ta manta ba ta dauka ba, suka jera suka fito suna sauka daga step cikin nutsuwa. 

Salimah na bisa tebir ko cokali ba ta taba ba, hannun ta na dama dafe da goshinta, gashin kanta a harbatse idanun ta kozai-kozai. Sai faman fyace majina take da tissue. Alamu ne na rashin wadatar barci a tsayin daren baki dayansa. Ko miyau ta kasa hadiya. 

Dalili shi ne tunda ya mike ya ce zai je ya kira Rukayyah su karya tare, kimanin mintuna talatin kenan, babu shi babu Rukayyan, babukuma alamunsu. 

A sannan ne ta jiyo takun su suna son saukowa daga benen mai doguwar matattakala mikakkiya har goma sha biyu. Ta daga jajayen idanunta a hankali ta dube su. Kai ka ce tare aka tsugunna aka haife su saboda tsabar kamannin su, sun kuma yi bala’in dacewa da juna. Ba ta taba ganin ganin macen da ta dace da Saifuddeen a duniya irin Rukayyah ba….

Ba ta san san da zuciya tattare da matsanancin kishi suka kwashe ta ta mike da karfin gaske da kuma mugun gudu ta yi kan Rukayyah ba. 

Daga Saifuddeen din har Rukayyah, sun dauka wani mugun abun ne mai ban tsoro da cutarwa ya biyo ta kamar maciji ko kadangare. Shi Saifuddeen hannuwa ya bude domin ya rungume abarsa amma ina!

Hannuwanta biyu ta sa iyakar karfinta ta tankado Rukayyah tun daga matattakala ta uku ta kuwa dinga sulmiyowa daga benen (Step-by-step), har matattakala ta goma sha biyu har ta dangana da kofar falon a sume.

 Kanta ya yi mugun bugawa da karfen kofar sannan dan kunnenta wanda yake na silber siriri ya fice ya karto tun daga kasan kunnenta har kusa da bakinta, jini ya soma bubbulowa. 

Ta koma gefe ta tsaya tana huci kamar macijiyar da ta so yin sara ta kuskure. Shi kuma sai ya bi Rukayyah da gudu, ya ciccibe ta ya kwantar a doguwar kujera gaba daya ya kidime miyau ya kafe a bakinsa. Daga bisani ya yi kan Salimah yana cewa.

‘Ba ita ki ka kashe ba auren mu ki ka kashe kuma wallahi Alhaji ba zai kyale ki ba….’

Ganin in ta tsaya ba shakka ita ma tankado ta zai yi wato ya ramawa Rukayyah ba shiri ta karasa dakinta da gudu ta banko kofa ta murza key, ta jingina da kofar tana maida numfashi. 

Ya dinga buga kofar da kafa da hannu kamar wani sabon mahaukaci yana fadin.

"Fitowa za ki yi ki fuskanci shari’ah, ki fuskanci wanda ya turo miki ita da kanki, amma ni ba ni da kwarin gwiwar da zan kalle shi.....

Ki gaya masu da bakin ki ke ‘yar ta’adda ce, ‘yan uwansu su kiyayi gidanki. Ban taba son Rukayyah a rayuwata ba, amma yanzu kinsa dole na aure ta. In ya so sai ki hada mu mu duka ki kona da fetur.

 Ta zame min dole, dole ta zo gidana, amma ke ba dole na ba ce… fitowa za ki ki tafi gidan ubanki, wannan gidan na uban Rukayyah ne….”

Ya ga cewa wannan duk shirme yake, don kuwa ba ta da alamar budewar. Ga wadda ke can rai a hannun Allah ita ke bukatar taimakonsa, in ta mutu cikin gidansa me zai ce da Hajiya Umaimah ya fidda kansa?

Da gudu ya sauko daga benen ya kinkimo Rukayyah ya yo waje. Masu gadi da yaran da ke kula da gidan duka suma suka biyo shi a guje, suna tambayar shi abin da ya faru da Madam, don su sun dauka Salima ce. 

Ya cillawa wani yaronsa Don mai kula da shukokin gidan makullin motarsa ya fiddo ta daga mazauninta ya bude masu. 

Don ne ke tukin motar ba tare da ya tambayi inda za a ba, shi kuma yana baya rungume da Rukayyah wadda jinin da ke bulbula na gefen kunnenta shi ya fi komai gigita shi.

Wani asibiti mai zaman kansa Don ya kai su, ba da bata lokaci ba suka karbi Rukayyah suka soma ba ta taimakon gaggawa, wadda har zuwa lokacin ba ta san inda kanta yake ba.

 Don suman da ta yi kam ta farfado, amma she is still unconscious wato bata cikin hayyacinta. 

Suka fara dinke bayan kunnenta wanda ke ta zubar jini. Likitocin na tsammanin wannan matsalar ita kenan da ta huta an yi mata allura za ta warware. Sun tabbatar babu gocewar kowanne kashi balle karaya. 

Don haka Saifuddeen ya dan samu nutsuwa, da tunanin da ta warware ya dauke ta daga nan asibitin ya zarce kai tsaye ya maida ita inda ya dauko ta, ya hakura da cin abincin gara kullum ya biya can gidan ya ci, ko ko ya yi ta bin gidanjen abinci (Restaurants) ya fiye mai kwanciyar rai, kada ya je Salimah kan shegen kishinta na banza ta janyo mai tashin hankalin da ya fi karfinsa. 

‘Amma fa lallai za ta dandana kudarta.’ YA ce a ransa. Babu duka babu zagi, babu je ki gidanku, amma sai ya yi watanni uku uffan bai ce mata ba. 

Ya kuma yanke shawarar rokar Rukayyah alfarmar ta rufa masu asiri ta ce zamowa ta yi daga bene. 

Don haka bai ma yi tunanin kiran Hajiya ba. Ya ja bakinsa ya yi gum. Wajejen sh abiyun rana Alhaji ya kira shi. A sanyaye ya amsa. Alhaji ya ce, 

‘Wai kuwa Saifuddeen wane irin mashiririncin mutum ka ke son ka zama ne? Ina takardun da muka yi da kai za ka turo min kafin sha day ana rana na kayan da suka iso daga Barbados jiya da daddare?”

Gaba daya ya sake rikicewa, don shi shaf ya mance da wani alkawarin da su kai da Alhajin saboda tashin hankali. Da kyar ya iya cewa, ‘Am, eh, Alhaji… motar… motar… motar tawa ce ta samu matsala ina gab da fitowa.’

Alhaji ya ci gaba da fada ta inda yake shiga ba ta nan yake fita ba, fadan nan na Alhaji da ke rikita shi, ya gigita shi, ya gwammace Alhajin ya rufe shi da duka da wannan ruwan bala’in. A karshe ya yi kwafa ya ce.

‘Ban da sanabe, fi’i'li da son nuna iyawa, kamar ka Saifuddeen a ce ka nanikewa mota daya duk miliyoyin motocin da Allah ya mallaka mini, wadanda idan ana shimfida titi da su za ka shimfida ka wuce, amma ka san ka dauka kakyautarwa matan wofi banza a hofi.

 To yanzu kayan da aka debo suka iso (port) ka janyo ban san wadanne ne na wadannan ba, ban san wadanne ne na wadancan ba. So ka ke in gwamutsa in ba su ko me?’

Ya ce, ‘Ka yi hakuri don Allah Alhaji, an kusa gama gyaran yanzu zan je in turo.’

Ya ce, ‘Zancen banza, zancen wofi, za ka bata min al’amari, an yo min waya ga mutane can a zazzaune suna jira sun je daukar kayansu, babu wani kwakkwaran bayanin da akai masu, har yaushe ka isa ofis din ka turo?’

Da kyar da sidin ludayi ya samu ya lallaba Alhajin da alkawarin idan sakon bai zo ba nan da mitnuna ashirin ya yi duk hukuncin da ya ga dama.

 Alhaji ya yi tsaki ya aje, shi kuma ya zuki doguwar iska ya fesar. Nan ya bar Rukayyah a hannun likitocin bayan sun tabbatar masa babu matsala za su yi iyakar kokarinsu a kanta. 

Ya dauko Don a gaban mota, ya sauke shi a gida. Ya karasa ofis da dan banzan gudu kamar ya tashi sama. 

Can ya yadda mutane cundum a kofar ofishinsa suna jiran isowar shi. Cikin su kuma babu wanda ya isa ya zamewa Alhaji bai ji ba. 

Sakatariyar shi Helen ta gabatar masa da (file-file) na masu bukatar ganin nashi, sai da ya tabbatar ya turawa Alhaji sakon ya tafi, ya samu ya zuki kwakkwaran numfashi ya soma attending aiyukan da ke gabansa ta hanyar yin umarnin shigowar mutum na farko. 

Sai kuma ga wayar Hajiya ta shigo, gabansa ya yi mummunan faduwa, da kyar ya iya ya amsa kamar maras lafiya.

Ko gaisuwa ba su yi ba ta ce, Me ya samu wayar Rukayyah ne, tun dazu ina ta kira tana ta ringing ba ta dauka ba?" 

Ya hadiyi wani busasshen miyau da ya bushe masa a makoshi, gami da jika busassun lebbansa ta hanyar lasar su da siririn halshensa, ya ce,

 ‘Ni yanzu haka ina ofis, aiyuka sun kacame min, tun safe na baro gidan, watakila ba ta kusa da wayar ne.’

Ta ce, ‘To koma gida maza yanzu ka ce da ita ta kira ni, gani nan a Jalingo abubuwa sun ki dadi. Usman ya kafe sai ya daura mata aure goben nan sai dai in wannan shi ne abu na karshe da zai yi a rayuwarsa. 

Don haka ta hado kayanta komai dare yau za ta shigo Jalingo ta taho Yola akwai jirgi ka yankar mata tikiti ka sako ta. Na yi na yi iyakar kokarina amma ban yi nasara ba, karshen ta cewa ya yi idan har ta dage ba za ta auri Aliyu ba, to ta je ya yafe min ita duniya da lahira. 

Ni kuma na ga me ya yi zafi, kuma ina dalili zan daure mata gindi ta bijirewa mahaifinta? Don haka don Allah ka fara tausarta, ka gaya mata ta cika imanin ta ta hanyar yarda da kaddara. Babu abin da zai faru ga bawa face ya kasanec rubutacce a Lauhul-Mahfuz.

 Allah ya riga ya rubuta Aliyu shi ne mijinta, dukkan mu daga ni har Babanta ba mu isa mu hana ba. Ka yanko mata tikitin Yola na ce ta taho a yau din nan zan tura direba ya taho da ita Jalingo, in ta taso sai ka gaya min.’

In ban da zufa ba abin da yake yi, tun daga tsakar kansa har yatsan kafarsa, kamar wanda aka kwararawa ruwa kwanon - sha guda. Tun da haka ne ai maganar boye-boye babu ita. 

Gara ya fadawa Hajiya gaskiyar halin da Rukayyah take ciki in ya so komai ta fanjama-fanjam, amma zahirin gaskiya Rukayyah ba za ta iya tahowa Yola ba a wannan halin dai da take ciki. 

Cikin dauriya ya ce, ‘Hajiya zancen gaskiya Rukayyah ba ta da lafiya… yanzu haka a asibiti na baro ta. Na boye miki ne don ina tunanin kafin in tashi ofis ta warware, amma ko wanda ke kanta ba ta sani ba….’

Cikin tsawa ta katse shi da cewa, ‘Me ka yi mata? Daman fa ba ta son tafiyar nan gidan ka na takura mata….’

Jikinsa ya soma rawa. Bai taba jin Hajiya ta yi tsawa haka ba. Ya ce cikin sarkewar murya ‘Wallahi… ni… ni ba abin da na yi mata… ki tambaye ta Hajiya, wallahi….’

Ta ce, ‘Rufe min baki. Batun yau ba na san ka tsani Rukayyah, ba ta ci maka ba, ba ta sha maka ba, amma ko gaisuwar ta da kyar ka ke amsawa.

Lafiya lau na dau yarinyar nan na baka, amana. Don ta taimaka maka. Ba mamaki, FYADE ka yi mata….’ Ta soma kuka.

Hankalinsa duk inda yake in ya yi dubu duk inda yake to ya kai kololuwar tashi. Bai san san da hawayen takaici suka zubo masa ba. Makogaronsa ya bushe rayas, babu digon miyau ko kankani a bakinsa. 

Wato shi dan iskan mutum, ko me zai yi na ALHERI ba zai taba wanke shaidar iskancin nasa ba, daga zuciyar wadanda suka yi masa tabbatacciyar shaidar ba (labelling) inji criminologists. Yau ina ranar neman mata, tunda kuwa UWAR da ta haife ka ma ba za ta taba yarda da kai ba, in dai a kan mace ne?

Ya tabbatarwa kansa idan ya yi shiru Hajiya ta aminta da zarginta akansa kenan, mutuncinsa ya kau, har abada a idanunta! Bai san san da ya ce,

 ‘Wallahi, wallahi Hajiya, na rantse da wanda raina yake hannun Sa, ko yatsan ‘yar ki ban kama ba. Salimah ce da shegen kishin ta ta ga muna saukowa daga bene tare tsammani take ko son Rukayyah nake yi shi ne ta tankado ta….’

Sai ji ya yi Hajiya ta yi cilli da wayar, yadda ba mamaki ta ragargaje, domin ya jiyo karar kwankwatsewar tata cikin kunnuwansa. 

Duk namijin kokarinsa da jarumtakarsa, na ganin ya daure ya ci gaba da attending dumbin manyan mutanen da ke gabansa, ya kasa. Dole haka ya tsallake su sai hakuri ya bai wa kowa.

Da sassarfa ya shiga motarsa cikin wani irin tukin ganganci da Allah kadai ya kaddari isowarshi asibitin da ya bar Rukayyah lafiya, amma zagi daga fitilun motocin gabansa da bayansa ya sha shi har ya gode Allah. 

Wannan bai dame shi ba, fatan shi ya tattara Rukayyah ya saka ta a jirgi ko a wane hali take ta tafi, in ya so Hajiya ta daga zaninta ta duba, ta tabbatar bai yi wa ‘yarta fyade ba. 

Kalaman sun soke shi matuka, har ya iso asibitin bai daina hawayen takaicinsu ba. Ko da yake neman matan ai ya fi karfin ya yi masu fyade, ko da da yakutu aka kera yarinya kuwa wallahi sai dai shi ta yi masa. 

Allah ya tuba in babu Nairar biyan ta akwai surar da sai dai ta taya a siyar mata, don kanta. Balle wata Rukayyah da yake ji, yake kuma gani kamar Nafisah. 

Har zuwa lokacin Rukayyah na nan a yadda ya bar ta. Wato idanuwa a bude tangararas suna juyawa ko’ina, amma jikinta a sake shakaf kamar jikakken tsumma, ba ta umh ba ta umh-uhm.

Ya karasa gaban gadon da take kwance ya dubi dinkin da aka yi a gefen kunnenta an manne da plasta. Yasa dan yatsansa a wurin ya shafa a hakali Ya ce, ‘RAK.’ 

Ta juyo tana kallon sa kawai kamar ba ta san shi ba. Ya ce, ‘Za ki iya takawa ki daure mu je in saki jirgin Yola?”

Ita ma ta bude baki ta ce, ‘Za ki iya takawa mu je in saki a jirgin Yola?’

Ya ji wani sanyi a ransa ta farfado kenan. To amma wannan kallon na rashin sani da Rukayyah ke yi masa ne bai gane masa ba. 

Ya ce, "Ko sai na taimaka miki ne za ki iya tashi?"

Ita ma ta ce, ‘Ko sai na taimaka miki ne za ki iya tashi?'

Ya gintse fuska, yadda yake mata koyaushe, ya koma Saifuddeen din shi da ta sani, alamun ba wargi, ba sani ba sabo. Cikin muryar umarni ya ce, 

‘Ke Rukayyah kin ga ba maganar wasa nake ba…."

Daidai lokacin da Dr. Abayomi babban likitan asibitin da wani likita jar fata suka turo kofar suka shigo, nurse dauke da tasar magunguna na biye da su. A lokacin Rukayyah na kara maimaita masa abin da ya ce da ita.

‘Ke Rukayyah kin ga, ba maganar wasa nake ba…..’

Saifuddeen, wanda da alama ya fara kulewa da iskancin Rukayyah, bai kara bi ta kanta ba ya dubi Doctors din a fusace ya ce, ‘Can we go?”

Rukayyah daga can kan gadon ta ita ma ta kwaikwaye shi ta ce, ‘Can we go?”

Likita ya daga mai hannunsa alamar ya fita ya dan ba su wuri minti biyu za su duba Rukayyah.

 Ita ma ta kwaikwayi yadda likitan ya yi tana yi masa. Da baya da baya ya juya yana fita cikin gigita har ya fita daga dakin. 

A gigice ya zauna a wani benci da ke fuskantar dakin ya kama kansa da dukkan hanuwansa biyu yana jujjuyawa. A hankali ya furta

 ‘Na shiga uku ni Saifuddeen! Wacce irin masifa ce wannan?”

Awa daya, biyu har uku likitocin nan na tsananta bincike a kan Rukayyah. Daga bisani ya ga nurse din nan ta turo ta a kan wani gado zuwa wani kebantaccen tsakurkurin dakin na’urai masu kwakwalwa suka maida kofa da gudu suka rufe. 

                    *****

T

sananin gigicewar da ya yi ne bai san san da ya kira layin Alhaji ba ya ce,


‘Alhaji ka zo, na shiga uku na lalace… wallahi duk Salima ce ta jawo…”

Cikin taushin murya Alhaji ya ce “Ka nutsu, na ce ka nutsu. Ka gaya min abin da ya faru?"

Ya ce, ‘Rukayya ce… wallahi, Rukayyah ce…’

Ya ce, ‘Me ya samu Rukayyar?’

"Nima ban sani ba, muna nan asibiti, likitoci suna kanta, da dukkan alamu is a serious case.’

Ya ce, ‘Wanne asibiti ne?’

To anan fa ake yin ta, don in za a kashe shi bai san sunan asibitin da suka zo ba.

Gudu-gudu sauri-sauri ya fita harabar asibitin yana karantowa Alhaji sunan asibitin a (notice board). 

Ya koma reception yana trying wayar Hajiya amma aka ce da shi (not available). Dole ya hakura ya maida wayar cikin aljihu, ya koma ya zauna fuskarshi cikin tafukan shi kamar ya ce “Wayyo Allah.’

Har zuwa lokacin da Alhaji da masu tsaronsa (Escort) dinsa gami da masu take masa baya wadanda yawanci ma’aikatan DAMBATTA SHIPPING ne suka iso, bai san sun iso ba. 

Alhajin yasa hannu ya zungure shi, ya yi firgigit ya mike tsaye. Ya ce, ‘Ina ne ofishin babban likitan?’ 

Da hannunsa ya nuna masa ya ce, ‘To wuce mu je, tunda bakin naka ya mutu.’

Suka rankaya gaba daya a lokacin Dr. Abayomi ya fito daga wannan dan tsakurkurin dakin da aka shigar da Rukayyah zai shiga ofishinsa. 

Ganin Aliyu Dambatta gaba gadi wanda fuskarsa ta zamo sananniya ga kowa cikin kafafen yada labarai ya yi hanzarin mika mai hannu kana ya yi masu izinin shiga ofishin sa. Shi da Saifuddeen kadai suka shiga ragowar dakatawa suka yi a kofar ofishin.

Suka sake gaisawa da Doctor, Alhaji ya ce na zo ne a kan case din wannan yarinyar da ku ke aiki a kanta.

Ya ce, ‘Rukayyah Usman ko?’

Alhaji ya ce, ‘Eh.’ Cikin harshen Turanci. 

Ya ce, ‘Ku ba mu mintuna ashirin, result din ta bai gama fitowa ba har yanzu.’

Suka ci gaba da zama shiru, shi likitan yana ta rubuce-rubuce a file din Rukayyah. A lokacin ne Alhaji ya samu damar tambayar Saifuddeen abin da ya samu Rukayyah. In ban da zufa ba abin da yake yi don ya lura karamin abu ne ya zama babba. 

Baya son ya tona asirin matarsa balle ga Alhaji, wanda ya fahimci dama yarinyar ta gama sire masa tun wulakancin da ta yi wa uwarsa.

Amma sai ya ji tsoron kada Alhaji ma ya yi masa mummunan zargin da Hajiya ta yi masa. Iyakaci Alhaji ya ce ya rabu da Salimah, to a shirye yake da ya aikata hakan. Ba don baya son ta ba, illa don yanzu shi ma ta fara ba shi tsoro.

Nafisah ta sha gaya masa cewa matan Bare-bari suna iya kashe kishiya murkus har lahira saboda kishi, don haka tun da ya sake ya auri ‘yar Modu, bai isa ya kara kallon wata diya mace a duniya da sunan so ba, sai ko a bayan ranta. Bai taba yarda ba sai yau.

Ya nisa ya cije, ya daddage ya shiga gayawa Alhaji komai tiryen-tiryen. Bai rage komai ba bai kara ba har rigimar da suka kwana suna yi a daren jiya na dole sai ya maida Rukayyah. Ya ce, 

‘Kuma wallahi Alhaji ni abin da ya daure min kai ba cewa na yi da ita ina son Rukayyah ba, ba cewa na yi zan aure ta ba. 

Kawai kiranta na yi a zo mu ci abincin tunda ita ta girka, shi kenan. Ban ankara ba sai gani na yi ta hawo benen da gudu ta tankado ta.’

Alhaji ya yi kwafa ya ce, ‘Ni ba zan ce ka rabu da matarka ba, don ban san irin son da ka ke mata ba, ba kuma mutunci na ba ne na kashe maka aure, haka ba zan kai ta kotu ba saboda darajar aure. 

Amma magana ta karshe ita ce babu wani cikin dangina ko na mahaifiyarka da zai kara sanya kafa cikin gidanka. 

Duk mai son ganin ka ya je ofis ya same ka, mu kuma in ka zo gaishe mu shi kenan falillahil hamdu, in ma ba ka zo ba ba damuwa ka je can ta kashe ka kai kadai, amma wallahi ba dai ‘yan Dambatta ko ‘yan Jalingo su kara shiga wannan gidan ba….’

Daidai lokacin da wancan jar fatar baturen likitan ya shigo rike da takardun sakamakon Rukayyah a hannunsa. Ya ja kujera mai fuskantar Alhaji ya zauna. Ya dubi Saifuddeen a nutse ya ce, ‘Are you her husband.’ (Kai mijinta ne)?”

Ba tare da wani jinkiri ba ya amsa da ‘Yes.’ Alhaji ya galla masa harara cikin harshen Hausa ya ce, 

‘Allah ya tsari Rukayyah mijin Salima dai, ba Rukayyah ba. Mijin gwal, mijin lu’ulu’u ai ya fi karfin Rukayyah.

Dariya sosai Alhaji ya ba shi, duk da tension din da yake ciki. Likita ya nuna Alhaji ya ce, ‘And you…” 

‘Her father.’ Alhaji ya amsa.

Ya dube su duka cikin tausayawa ya girgiza kai ya ce, ‘Am sorry.’ 

To kuma dukkaninsu sai jikinsu ya yi sanyi, ba ma ya Saifuddeen, wanda zuciyarsa ta soma harbawa da sauri da sauri saboda fargabar abin da zai fito daga bakin likitan. 

Daga shi har Alhajin sun dauki dukkan hakalinsu sun mikawa likitan. Wanda ya maida hankalinsa ga warware takardun result din Rukayyah. Ya dora ta a kan tebur ya ce su duka su matso su gani. 

A hanzarce Alhaji da Saifuddeen suka matso, har suna gwara kafada jikinsu na bari. Taswira ce mai dauke da zanen kwakwalwar Rukayyah gaba daya da gaba dayan jijiyoyin jikinta masu kai sako cikin kwakwalwa (neuron) sako-sako, lungu-lungu, kusufa-kusufa ga su nan (nerves)da biron hannunsa ya sa yana yi musu bayani dallah-dallah.

Cewa sakamakon mugun buguwa na bazata da kan Rukayyah ya yi da karfe, Rukayyah ta gamu da lalurar nan ta (Post traumatic-amnesia), wato (Shafewar tunani) na bazata. (Which occur through organic causes). 

Mafi munin abun kuma shi ne nata lalurar cause complete damage to her brain, sakamakon wani jini cikin kokon kanta da ya sauko ya toshe sashe mai tunawa dan adam abubuwa daban-daban da suka gabata, ya sani, kuma yake yi.

Maganar da yake yi yanzu shi ne Rukayyah ba za ta sake tuna kowa da komai da ya gabata a rayuwarta ba!

Alhaji jikinsa ya yi lakwas, ya mace murus. Ko danyatsansa ya kasa motsawa, balle ya janye jiki daga sunkuyon da ya yi. Shi kuwa Saifuddeen tafukansa biyu yasa ya rufe kyakkyawar fuskarsa da karfi. Babu shakka hawaye yake yi, masu zafi, masu radadi irin wadanda bai taba fitarwa ba. Yana mai tuna tambayar da ya ji tana yi wa kata da safe, bayan da suka gama gulmar sa ita da Nafisah.

“…. Wane ALHERI ne, Alhaji ke son kullawa a tsakaninmu? Wane ALHERI ne, ke tattare da tarayyarmu…. ?’

A fili ya ce, 

‘Babu ALHERI Rukayyah, sai sharri ga rayuwarki, ina mai baki hakuri Rukayyah… Rukayyah Allah ya huci zuciyarki…..

ALHERI 2 na daukeda karashen labarin.

Taku, 

Takori

